
J E G Y Z Ő K Ö N Y V

a Pénzügyi Ellenőrző Bizottság 2013.09.02-i rendes üléséről


Helyszín: II./282.
Időpont: 2013.09.02. 09.00


A bizottság részéről jelen vannak:
Andó Sándor		Bizottsági elnök
Hutiray Gyula		Bizottsági alelnök
Kerékgyártó Krisztina		Bizottsági alelnök
Kaltenbach Jenő dr.		Bizottsági tag
Fekete László		Bizottsági tag
Velkey György dr.		Bizottsági tag

Meghívottként jelen vannak: a mellékelt jelenléti ívek szerint

Az ülést vezeti: 
Az ülés kezdetekor Hutiray Gyula a Pénzügyi Ellenőrző Bizottság alelnöke, majd folytatja az ülésvezetést Andó Sándor, a Pénzügyi Ellenőrző Bizottság elnöke.


A bizottság az ülés kezdetekor 4 fővel határozatképes.


0. napirendi pont
Napirend

Hutiray Gyula: Elnök úr késik, és megkért, hogy ha határozatképesek vagyunk, akkor kezdjük el az ülést, úgyhogy az ő kérésének engedve, meg a racionalitásnak engedve, akkor megkezdenénk az ülést. Megállapítom, hogy a Pénzügyi Ellenőrző Bizottság 4 fővel határozatképes. A kiküldött napirendhez képest egy olyan napirendi pont, javaslat van, ami nem szerepel a napirenden, a Pénzügyi Ellenőrző Bizottság tájékoztatása az egyik Főgázos korábbi határozatunkkal, illetve 54-55/2013. (04.12.) számú határozatainkkal kapcsolatban. Azt javaslom, hogy ezt vegyük föl a napirend végére, illetve Főpolgármester-helyettes úr kérésének megfelelően azt szeretném javasolni, hogy a 3-as, a 6-os, a 7-es és a 12-es napirendi pontokat vegyük előre. Tehát először szavazzunk arról, hogy a helyszínen felveendő 16-os napirend után felveendő Főgáz előterjesztést napirendre vesszük. Aki ezzel egyetért, az kérem, hogy most szavazzon! 3 igen, 1 tartózkodással ezt nem vettük napirendre, ehhez minősített többség kellett volna. Akkor kérem, hogy a kiküldött napirendről szavazzunk azzal a sorrendi módosítással, hogy a 3-as, 6-os, 7-es és 12-es után az 1-es, 2-es, és így tovább sorrendet fogadjuk el. Ehhez viszont egyszerű többség is elég lesz. Kérem, hogy most erről szavazzunk! Köszönöm szépen, 4 igen, egyhangú. Megállapítom, hogy a napirendünket elfogadtuk.
	A Pénzügyi Ellenőrző Bizottság   149 /2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy 16. napirendi pontként napirendjére veszi a „Tájékoztatás a PEB 54-55/2013. (04.12.) számú határozataival kapcsolatban” c. előterjesztést.
Szavazás:     3     igen,     0     nem,     1      tartózkodás 
Felelős: Andó Sándor
Határidő: azonnal
Határozathozatal módja: minősített szótöbbség

	A Pénzügyi Ellenőrző Bizottság    150 /2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a napirendjét az alábbiakban határozza meg:
Az ülés napirendje:

1. Tájékoztató a Kolibri Gyermek és Ifjúsági Színháznál végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolóról 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Tájékoztató a Budapest Film Forgalmazó és Moziüzem Zrt. (1054 Budapest, Bajcsy Zsilinszky u. 36-38) utóellenőrzéséről készült lezárt ellenőrzési jelentésről és a jóváhagyott intézkedési tervről, valamint az intézkedési terv végrehajtásáról szóló beszámolóról
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a Trafó Kortárs Művészetek Háza Nonprofit Kft. (1094 Budapest, Liliom u. 41) működésének és gazdálkodásának ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a József Attila Színház Nonprofit Kft-re (1134 Budapest, Váci út 63.) vonatkozó bejelentés megalapozottságának ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Javaslat a BFVK Zrt. 2013. évi üzleti tervének módosítására 
Előterjesztő: Bagdy Gábor dr.
Előkészítő: Vagyongazdálkodási Főosztály, Főjegyzői Iroda

1. Tájékoztató a BKK Budapesti Közlekedési Központ Zrt rendszerellenőrzés tárgyában végzett ellenőrzésről készült lezárt ellenőrzési jelentésben foglalt megállapításokra kidolgozott intézkedési terv végrehajtásáról szóló beszámolóról
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a "FŐKERT Nonprofit Zrt - közérdekű bejelentés kivizsgálása" című ellenőrzésről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a Fővárosi Csatornázási Művek Zrt. (1087 Budapest, Asztalos Sándor utca 4.) ingatlanértékesítése szabályszerűségének ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a Fővárosi Önkormányzat Idősek Otthonánál (8153 Polgárdi, Ipartelepek Somlyói u. 2.) lefolytatott szabályszerűségi pénzügyi ellenőrzésről
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a Kulturális, Turisztikai és Sport Főosztály felügyelete alá tartozó intézményeknek, szervezeteknek nyújtott támogatások, valamint a pályázaton elnyert támogatások pénzügyi-szabályszerűségi ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Tájékoztató a Pénzügyi Ellenőrző Bizottság 58/2012. (06.13.) számú határozatában foglaltak végrehajtásáról 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a Főpolgármesteri Hivatal érintett osztályai beruházások, felújítások ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Tájékoztató a Gimnáziumok Gazdasági Szervezeténél végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolóról 
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a Fővárosi Önkormányzat Idősek Otthonánál (1102 Budapest, Halom u. 31.) lefolytatott vizsgálatról
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Ellenőrzési jelentés a Humán Erőforrás Menedzsment Főosztály utóellenőrzéséről
Előterjesztő: Sárádi Kálmánné dr. 
Előkészítő: Belső Ellenőrzési Osztály

1. Egyebek

Szavazás:      4    igen,     0     nem,     0      tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

1. napirendi pont (meghívó szerinti 3-as)
Tájékoztató a Kolibri Gyermek és Ifjúsági Színháznál végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolóról 
Előterjesztő: Sárádi Kálmánné dr. 
Előkészítő: Belső Ellenőrzési Osztály


Hutiray Gyula: Akkor a Kolibri Gyermek és Ifjúsági Színháznál végzett ellenőrzésről készült jelentésben foglalt megállapításokra kidolgozott intézkedési tervvel kapcsolatos kérdés van a napirenden. Előterjesztőt ki képviseli? Parancsoljon Janza úr!

Janza Péter dr.: Nincs kiegészítésünk.

Hutiray Gyula: Nincs kiegészítés. Kérdezem a bizottság tagjait, hogy van-e kérdés, észrevétel? Parancsoljon képviselő asszony!

Kerékgyártó Krisztina: Köszönöm szépen a szót. Nem tudom, hallatszik? Én csak egy ilyen kétoldalas előterjesztést kaptam, ebből áll az anyag? Mert számomra nem egyértelmű, hogy akkor ez lenne a beszámoló? Mert, hogy itt én nem látok semmiféle dátumot, határidőket, hogy ezek most akkor tényleg végre lettek-e hajtva, ha ezt valaki ellenőrizte, hogy ezek rendben vannak, vagy csak beküldte így az igazgató úr, és akkor azt mondjuk, hogy rendben van.

Hutiray Gyula: Mielőtt megadnám Janza úrnak a szót válaszadásra, azért jelzem, hogy azt tartalmazza ez az előterjesztés, hogy valamennyi intézkedést végrehajtották, tehát a dolog lényege… 

Kerékgyártó Krisztina: Tehát ez ellenőrizve lett? Nemcsak ennyiben…

Hutiray Gyula: Megkérdezem az osztályvezető urat, hogy mit tud ehhez még hozzátenni.

Janza Péter dr.: Igen. Az eljárási rendünkről néhány mondatot mondanék, mert valószínűleg az okozza a félreértést, hogy a fővárosi belső ellenőrzés úgy működik, hogy kockázatelemzés alapján kiválasztja az adott évben legkockázatosabbnak ítélt szervezeteket, és oda elmegyünk ellenőrizni. A kockázatelemzés szempontjai körébe tartozik többek között az, hogy mikor voltunk ott utoljára. Tehát az idő, a kezelt pénzösszegek, a korábbi ellenőrzésnél talált problémák, tehát több tényező alapján állítjuk össze a kockázati mátrixot, és úgy megyünk. Elvégezzük az ellenőrzést, az ellenőrzés végén, ha megállapításainkra van javaslata, vagy észrevétele az ellenőrzöttnek, azt egyeztetjük, és ha tulajdonképpen lezárul az ellenőrzés, akkor Főjegyző asszony elfogadja a jelentésünket és kiküldi intézkedési tervkészítési kötelezettséggel az adott szervezetnek. Abba az intézkedési tervbe, amit ők visszaküldenek, vannak határidők, és az utolsó határidő lejártát követő nyolc napon belül kötelesek beszámolni. Ezt mi ilyenkor még tájékoztatásul egy ilyen visszamutatás jelleggel behozzuk a bizottság elé, hogy az ellenőrzés így zárult. Tehát ez az utolsó momentuma az ellenőrzésnek. Ezt figyelembe fogjuk venni a következő kockázatelemzésnél, tehát minden évben megcsináljuk a kockázatelemzést, de ezt most közvetlenül nem ellenőrizzük le, itt hagyatkozunk arra, hogy ezt ők bevallották, és a következő ellenőrzést, mert zártan úgy ellenőrzünk, hogy három év eltelik, akkor utána általában elmegyünk, tehát a három év nálunk, amit kockázatosnak tartunk, negyedik évben már ott vagyunk. Akkor megnézzük, hogy tényleg teljesítették-e, volt már arra példa, precedens, hogy nem teljesítették, akkor azt nem vettük jó néven, de általában azért nem olyan a beszámoló, hogy meg merik engedni maguknak a szervezetek, hogy ebben valótlanságokat állítsanak. Tehát ez a rend. Ezt ilyenkor csak azért hozzuk be a bizottság elé, korábban nem hoztuk, de kérte Andó úr, hogy hozzuk, hogy lássa a folyamat végét.

Hutiray Gyula: Köszönöm szépen. Kiegészítő kérdés van?

Kerékgyártó Krisztina: Akkor elfogadjuk, hogy ők úgy nyilatkoztak, hogy ezt teljesítették, és akkor majd négy év múlva esetleg kiderül, hogy nem. Ha esetleg kiderül, hogy nem, akkor szankciók vannak ez ügyben?

Hutiray Gyula: Hát, ha kiderül az, hogy valamelyik intézményvezető vagy egy intézményvezetés félrevezeti a belső ellenőrzést, ezzel egy időben a felügyeletet gyakorló főosztályt, főpolgármester-helyettest, Pénzügyi Ellenőrző Bizottságot, ha ez kiderül, akkor azt gondolom, hogy az olyan súlyos kérdés, ami mindenképpen fegyelmi vizsgálatot igényelne. Meg merem jósolni, hogyha ténylegesen tartalmi kérdésben félrevezeti ezeket, akkor a fegyelmi vizsgálatnak mi lenne az eredménye, azt én magánemberként meg merném jósolni, de nyilvánvalóan nem lehet prejudikálni. Köszönöm szépen. Ha további kérdés, észrevétel nincs, akkor javaslom, hogy bizottság ebben a kérdésben hozzon határozatot. A  Pénzügyi Ellenőrző Bizottság úgy dönt, hogy a Kolibri Gyermek és Ifjúsági Színháznál végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolót tudomásul veszi. Aki ezzel egyetért, az kérem, hogy most szavazzon. 4 igen, egyhangú, megállapítom, hogy a határozatot elfogadtuk.

	A Pénzügyi Ellenőrző Bizottság    151 /2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Kolibri Gyermek és Ifjúsági Színháznál végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolót tudomásul veszi.

Szavazás:      4    igen,     0     nem,     0      tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


2. napirendi pont (meghívó szerinti 6-os)
Tájékoztató a Budapest Film Forgalmazó és Moziüzem Zrt. (1054 Budapest, Bajcsy Zsilinszky u. 36-38) utóellenőrzéséről készült lezárt ellenőrzési jelentésről és a jóváhagyott intézkedési tervről, valamint az intézkedési terv végrehajtásáról szóló beszámolóról
Előterjesztő: Sárádi Kálmánné dr. 
Előkészítő: Belső Ellenőrzési Osztály

Hutiray Gyula: Következik a Budapest Film Forgalmazó és Moziüzem Zrt. utóellenőrzéséről készült jelentés. Szintén az intézkedési terv végrehajtásáról szóló beszámoló. Mielőtt megadnám a szót az előterjesztő képviselőjének, tájékoztatom a tisztelt bizottságot, hogy ezzel a kérdéssel a Gazdasági Bizottság a csütörtöki, ha jól emlékszem, ülésén foglalkozott, és határozatot hozott, amit majd mindjárt kiosztok a bizottság tagjainak. Megadom a szót az előterjesztő képviselőjének, Janza úrnak.

Janza Péter dr.: Így van, ahogy Hutiray úr elmondta, a kérdésekre természetesen megadjuk a választ, tehát ennyit tudnék mondani, és közben még egy olyan kiegészítést tudnék mondani, hogy a Főváros vezetése az anyagot az illetékes bűnüldöző szervnek való megküldésre előkészíteni elrendelte a számunkra, tehát magyarul, az anyagot át fogjuk adni nagy valószínűséggel az ügyészségnek.

Hutiray Gyula: Köszönöm szépen, még annyi kiegészítést teszek hozzá a vita előtt, hogy elnök úr felé Port úr, a Budapest Film Zrt. és a Budapest Film Kft. egykori vezetője e-mail útján 29-én reggel megküldött 7 óra 53-kor egy levelet, amiben egyrészt, nem is tudom, hogy fogalmazzak, egyrészt nehezményezi, hogy sokadszor is vizsgálják ezt a kérdést, másrészt viszont leszögezi, hogy természetesen áll a vizsgálatok elé. A dologban az a rendkívül furcsa, hogy ezt a levelet hamarabb megírta, minthogy a Gazdasági Bizottságnak a szóban forgó előterjesztését én aláírtam volna. Úgyhogy ez azért fölvet bizonyos kérdéseket anélkül, hogy kommentálnám, ezt most tájékoztatásként elmondtam. Kérdezem, hogy van-e észrevétel, vagy kell-e, hogy részletesebben elmondjam, hogy mire alapoztam annak idején, hogy a Gazdasági Bizottság elé egy külön előterjesztésben bevittem, mondom, azt hiszem, hogy csütörtökön volt ülésünk. Parancsoljon képviselő úr!

Kaltenbach Jenő dr.: Egy tisztázandó, de most itt elhangzott, hogy itt büntető eljárás készül, ha jól értettem. Ehhez képest a Gazdasági Bizottság csak azt mondja, hogy vizsgáljuk meg, hogy mennyire jogszerű, stb. Tehát a bizottság határozata és az itt elhangzottak között mintha némi disszonancia lenne. Az egy dolog, hogy valaminek a jogszerűségét megvizsgálják, és másik dolog az, hogy büntető eljárást kezdeményezünk. Akkor már nincs mit vizsgálni. Ha egyszer büntető eljárás kezdeményezünk, akkor a bűnüldöző szervek nyilván meg fogják állapítani, hogy történt-e bűncselekmény vagy sem. Ahhoz képest, ez a nem tekinthető-e jogszerűnek, vagy mennyire tekinthető, ez egy eléggé nehezen megfogható kategória. Most akkor most bűncselekmény történt vagy nem történt bűncselekmény, illetve, hát ennek a gyanúja felmerül, vagy nem merül fel?

Hutiray Gyula: Köszönöm szépen. Erre a kérdésre azt hiszem, hogy nekem kell válaszolni. Tehát, a Gazdasági Bizottság úgy hozta meg ezt a határozatot, amit meghozott, hogy az előterjesztést elkészítettem, majd mindjárt annak a fő tartalmi részét elmondom, és ahhoz csatoltam ezt a három határozati javaslatot. Közben, az előterjesztés elkészültét követően, másnap, harmadnap, negyednap, nem tudom pontosan mikor, de a bizottsági ülést megelőzően, ahogy az osztályvezető úr arról tájékoztatott minket, meg persze a Gazdasági Bizottságot is annak idején, meghozta azt a döntést, hogy megteszi a büntető feljelentést. Én ennek ellenére azt gondolom, és azt gondoltam a Gazdasági Bizottság ülésén, hogy ezek a kérdések akkor is relevánsak, ha már az ügyben a bűnüldöző hatóság, rendőrség vagy ügyészség nyomozást folytat. Az a kérdés, ami az első, ugye ez három határozati pont, csak itt ez egy nyersanyag, nem egy végleges határozat, itt három határozat van tulajdonképpen, az egyik kérdés azt firtatja, hogy mennyire tekinthető jogszerűnek az, hogy nem az üzleti terv lett végrehajtva most egyszerűen fogalmazva, hanem egy másik döntés született. A másik kérdés azt firtatja, és azt most is föl fogom tenni konkrétan, nem tudom, hol van a cég képviselője, ja, igen, ott látom Körösvölgyi urat. Tehát, hogy ez a 49%-os üzletrész, ami megmaradt annak idején nekünk, az vajon mennyit ér az egésznek az eredményeként, és végül az, hogy alakultak ezen befektetéseknek a hasznossága? Az egyik befektetői csoportnál, a magánszemélyeknél, illetve a Fővárosnál? Tehát ezek vizsgálhatók ezek a kérdések, függetlenül a büntető eljárástól az én meggyőződésem szerint. De természetesen lehet másnak más a véleménye ebben a kérdésben. A releváns dolog szerintem, amit itt meg kell osztani a bizottság tagjaival... Abból a jegyzőkönyvből fogok most fölolvasni, ami szintén a Gazdasági Bizottság 29-i ülésén született, bizonyos dologban, tehát ez egészet nem akarom fölolvasni, bizonyos dologban vizsgálat tételesen nem volt, ezzel utalok a belső ellenőrzésnek az előttünk lévő jelentésére. Nem vizsgálta azt, hogy a „2009. évi üzleti terv jóváhagyta azt, hogy a Budapest Film Kft. többségi részesedése értékesítésre kerüljön oly módon, hogy ebből 135 millió Ft bevétel származzon. Ezzel szemben a Budapest Film Kft. többségi részesedése valóban értékesítésre került, de ebből nem 135 millió bevétel származott, csak 28 millió Ft bevétel származott, s azért származott kevesebb, mert nem a város üzletrészéből került sor az értékesítésre, hanem a magánszemély tulajdonosok értékesítését segítette elő a cég vezetése. Hangsúlyozom, hogy a konkrét értékesítési szerződéseket egyetlen testület sem látta, és a magánszemélyek a névértékhez képest jelentős haszonnal értékesítették valamennyi üzletrészüket, míg a Budapest Film Zrt a saját üzletrészének egy töredékét értékesítette.” Azt gondolom, ez a releváns rész, amit itt mindenképpen érdemes volt fölolvasni, és szeretném megkérdezni a cégvezető urat abban a tekintetben, hogy az a 49%, ami akkor megmaradt Budapest Film Zrt. tulajdonában, aminek a mértéke azóta 0,49%-ra csökkent, de a névértéke nem változott a befektetésünknek, az mennyit ért akkor könyv szerint, és mennyit ér most, mert ez egy olyan dolog, amire pontos választ korábban nem tudott adni, de remélem most már meg tudja válaszolni ezt a kérdést. Köszönöm szépen, parancsoljon!

Az ülés ezen szakaszában Dr. Velkey György megérkezik, a bizottság 5 fővel határozatképes.

Körösvölgyi Zoltán: Szép jó napot kívánok, Körösvölgyi Zoltán vagyok, Budapest Film Zrt. cégvezetője. Ahogy elhangzott, valóban az értékesítés pillanatában a cég Budapest Film Kft-nek a többségi tulajdonrésze, tehát 51%-a került értékesítésre. Ennek valóban csak egy töredéke volt az, amit a Zrt. értékesített, a többségét azt a magánszemélyeknek a tulajdonrészéből került értékesítésre. A Budapest Film Zrt-nek rendkívül szerencsétlen módon, maradt egy 49%-os részvénycsomagja, vagy mondjuk azt, egy ilyen részesedési csomagja, amivel azonban, mivel azonnal a cégvezetés megváltoztatta és ebbe az értékesítési szerződésben belementek, a döntési hatásköröket, tehát a további magasabbra húzott és a kisbefektetőknek az érdekét védő magasabb döntési százalékok helyett egyszerű többséggel megtörténhetett bármilyen fajta döntés a cégben, így gyakorlatilag azonnal 2009-től kezdve a Zrt-nek semmilyen befolyása nem maradt a cégre. Nagyjából ennyi történt, ami még ezen kívül történt, az 2010 legvégén történt egy számviteli törvény szerinti tőke leszállítás, lévén, hogy a cég az erősen veszteséges volt, tehát a kft. a tőkeemelésbe az igazgatóságnak a határozatának megfelelően nem szálltunk be. Így viszont, mivel a másik oldali befektető az A Company Hungary 100 millió Ft-tal megemelte a tőkét, így valóban, a részesedésünk 49-ről 0,49%-ra marginalizálódott. Azóta egyébként megjegyzem, még egy 100 millió Ft-os tőkeemelést hajtott végre az A Company, tehát a másik oldali befektető, lévén, hogy a cég folyamatosan veszteséges azóta is. A Budapest Film Zrt-nek a könyveiben a Budapest Film Kft-nek az értéke most már azt hiszem második éve nullára történt, tehát nullára lett leírva. Magyarán, nem képvisel értéket számunkra könyv szerinti szinten. Nagyjából ennyi.

Hutiray Gyula: Akkor ismét megkérdezem, hogy 2009-ben, amikor a tranzakció történt, akkor mennyi volt a könyv szerinti érték?

Körösvölgyi Zoltán: Egészen pontosan én ezt nem tudom megmondani, a nagyjábóli értéket a Gazdasági Bizottság előtt is mondtam, de utána nézek, és ezt meg fogom adni Önnek nyugodtan a választ. Én nekem az emlékeim szerint egy ilyen nagyjából 30 millió Ft körüli, 30-35 millió Ft körüli leírást kellett a 2010-es év végén, mikor a 2010-es évet lezártuk, üzleti évet, akkor elég komoly utólagos leírásokat kellett megtennünk, nagyon sok pénzügyi korrekció volt a Zrt-nél. Emlékeim szerint több mint 60 millió Ft-os pénzügyi korrekciót kellett mindenestül megtenni, ennek egy része volt, egy jelentős része volt a Budapest Film Kft-nek az értékcsökkenése miatti leírás.

Hutiray Gyula: Köszönöm szépen, azért akkor azt szeretném kérni, majd persze a bizottság tagjait megkérdezem, hogy erre szükséges-e határozat, de én mindenképpen azt szeretném kérni, hogy erről a 2009-es értékről meg a mostani értékről egy cégszerű tájékoztatást az illetékes főpolgármester-helyettesnek, a belső ellenőrzésnek, és mindkét bizottság felé írásban, hát formálisan 15 napon belül, de én remélem, hogy ezt 5 napon belül abszolválni tudják. Köszönöm szépen, Fekete úré a szó.

Fekete László: Köszönöm szépen. Azért ebben az anyagban a konkrét cégértékesítésen kívül egy sor más kérdés is, többek közt a filmvagyon sorsa is felvetésre került. Én maradéktalanul egyetértek abban Janza úrral, hogy büntető feljelentést jó eséllyel el kell indítani. Előtte vagy közben azért a belső vizsgálatnak olyan kérdésekre is választ kell adni, vagy vizsgálni kell azt, hogy a Fővárost konkrétan mekkora kár érte evvel a tranzakció csomaggal, illetve a személyi felelősségre is ki kellene térni. Köszönöm szépen.
Hutiray Gyula: Köszönöm szépen, Kaltenbach doktoré a szó.

Kaltenbach Jenő dr.: Köszönöm szépen. Én csak azért hoztam szóba az előbb ezt a lehet, hogy csak látszólagos disszonanciát, mert ezek szerint a Gazdasági Bizottság nem látta indokoltnak a büntető feljelentés megtételét, hanem egy más típusú határozatot hozott. Lehet, hogy nem így van.

Hutiray Gyula: Ne haragudjon, hogy közbeszólok, a Gazdasági Bizottság tájékoztatást kapott arról, hogy megtörtént a büntető feljelentés.

Kaltenbach Jenő dr.: Akkor persze más a helyzet. Ebben az anyagban viszont, lehet, hogy elkerülte a figyelmemet, de nem találtam erre utalást, mármint a büntető feljelentésre.

Janza Péter dr.: Természetesen magába az anyagba csak annyit tudunk írni, mivel a feljelentés a Főváros vezetésének a joga és a belső ellenőrzés csak javaslatot tesz további konzekvenciák levonására, tehát az anyag csak ezt tartalmazza, és menetrend szerint akkor a Főjegyző asszony kiadja azt szakértőknek, itt is az történt. Főjegyző asszony, illetve Főpolgármester úr szakértői stábja értékelte, hogy büntető feljelentésnek van-e relevanciája, nagy vita volt ebben a kérdésben. Tehát azért húzódott ilyen sokáig, azért csak a Gazdasági Bizottság ülésére tudtuk bejelenteni.

Kaltenbach Jenő dr.: Egy utolsó kérdés, mi a vád? Már úgy értem, hogy milyen ügyben tesznek feljelentést?

Janza Péter dr.: A Fővárosnak az a gyakorlata, hogy nem nevezi meg a büntető törvénykönyv szerinti cselekmény tételét, hanem átküldjük az illetékes bűnüldöző szervezetnek, tehát vagy a rendőrségnek, vagy az ügyészségnek vezetői döntés szerint, hogy mi ebben a jelentésben leírtakat problémásnak látjuk, és az értékelést, azt ilyen módon rájuk bízzuk.

Az ülés ezen szakaszában Andó Sándor megérkezik, a bizottság 6 fővel határozatképes.

Hutiray Gyula: Köszönöm szépen. Egyrészt Andó elnök úr megérkezett, úgyhogy hamarosan átadom neki az ülés vezetését, de ezt a napirendi pontot, hogyha egyetért velem elnök úr, akkor végig vinném, ha már elkezdtük. Másrészt pedig azt szeretném hangsúlyozni, hogy magában a jelentésben azok a korábbi, 2010-es gazdasági bizottsági ülés anyagok szerepeltek, amik közvetlenül a Budapest Film Kft. értékesítésére vonatkoztak. Nem szerepelt a vizsgálat körében akkor az a gazdasági bizottsági ülés, amikor ezek a megállapítások születtek, amit én most idéztem, mert ez a 2009-es beszámoló, illetve a 2010-es üzleti terv tárgyalása kapcsán került a Gazdasági Bizottságon napirendre. Tehát a belső ellenőrzés ebben a tekintetben nem volt annak ismeretében, hogy pontosan milyen bizottsági ülések anyagaiban kell keresgetni, hogy így fogalmazzam. Hol lehet találni még különböző megállapításokat, a Gazdasági Bizottság akkori tagjaként azonban én ezt pontosan tudtam. De a dolog lényege az, hogy először volt a belső ellenőrzésnek a vizsgálata, annak a megállapításai, aztán született a Gazdasági Bizottság ülésére egy előterjesztés. Ezzel párhuzamosan a Főjegyző asszony elrendelte ezt a tájékozódást, hogy hogyan legyen kezelve az ügy, és aztán valahol összefutott ez odáig, hogy a vezetés úgy döntött, hogy megtörténik a feljelentés. Sor került a Gazdasági Bizottság ülésére, most pedig sor kerül a Pénzügyi Ellenőrző Bizottság ülésére. Köszönöm szépen. További kérdés, észrevétel, megjegyzés? Parancsoljon, elnök úr!

Andó Sándor: Nagy tisztelettel köszöntöm a bizottságot és a jelenlévőket. Köszönöm Hutiray alelnök úrnak, hogy a bizottsági ülést megkezdte. Valójában a tárgyalás megkezdődött. Hogy a Budapest Film tájékoztatóval kapcsolatban kérdezem, hogy van itt valaki a Budapest Film részéről? Port Ferenc úr nincs itt? Nincs. Jó. Na, most maga az anyag, én azt gondolom, egy rendkívül kimerítő, és tényleg a belső ellenőrzés mindent beletett. Ugyanakkor viszont hát látszik, hogy ez most már több cikluson keresztül húzódva, hogy vihar egy kanál vízben. Hogy valójában biztos, hogy vannak olyan formai dolgok, amelyekre nem lehet azt mondani, hogy ez így elfogadható, és sokféle vitát eredményezhet, de összességében én azt gondolom, hogy ezt a tájékoztatást minden részletével együtt tudomásul lehet venni. Tudomásul lehet venni azzal a résszel, amit a főkönyvelő leadott, főkönyvelő asszony itt van? Nem ismerem. Beadott, tudomásul lehet venni az Andy Vajna nyilatkozatával együtt. Tehát azt mondom, hogy ez egy így kerek az egész. Vannak persze olyan részek, amiket nem kellene tudomásul venni, de az idő múlásával ez egyre inkább úgy tűnik, hogy az idő ezeket megoldja. Tehát például azt nehezen tudom elfogadni, hogy a tulajdonosnak a tájékoztatása nem a megszokott formáknak megfelelően történt, nehezen tudom elfogadni, hogy az akkori Gazdasági Bizottság bizonyos döntésekben, mint még utólagosan is, csak későn vett részt. Vagy kialakításában pedig egyáltalán nem vett részt. Elég súlyos hibának tartom azt, hogy egy szerződés esetében nincs tisztázva az, hogy melyik nyelven lehet tekinteni eredetinek a szerződésnek, mert lehet, hogy az eredeti angol, csak tisztázzuk, hogy az eredeti az angol. Tehát én azt gondolom, hogy ha még ez nincs tisztázva, akkor egy laikus feltételezi, hogy eredeti a magyar, az a szerződés meg nincs aláírva. Tehát én azt gondolom, hogy ezek olyan formai problémák, amelyeket időben lehetett volna kezelni, én azt gondolom, hogy ezt még utólag is érdemes azért kezelni, és utólag is érdemes foglalkozni evvel. De ugyanakkor én azt gondolom, hogy ez a téma már többet nem ér meg. Hutiray úr, ha jól emlékszem, adott írásban határozati javaslatot, amelyik további vizsgálatok javaslatáról szól. Gazdasági Bizottság úgy dönt, hogy felkéri a Főpolgármestert annak vizsgálatára, hogy mennyire tekinthető jogszerűnek az, hogy Budapest Film Zrt. 2009. évi üzleti tervében jóváhagyott 135 millió forintos üzletrész értékesítéssel szemben külön jóváhagyás nélkül csak 28 millió forint értékben került sor értékesítésre, de ezen értékesítéssel is eladta a Budapest Film Zrt. a többségi befolyását? A tranzakció végeredményeként a Budapest Film Zrt-nél megmaradó 49% mértékű üzletrész értéke hogy viszonyul az értékesített üzletrészek értékéhez? Az egész tranzakció eredményeként mennyi bevétel realizálódott 1 forintnyi magántulajdonosi befektetésre, és mennyi 1 forintnyi önkormányzati (Budapest Film Zrt.) befektetésre? Evvel a határozati javaslattal csak egy gondom van, hogy itt is tényként állapít meg olyan dolgot, amit a szakértők nem állapítanak meg ilyen tényként. Tehát én azt gondolom, hogy ebbe a határozati javaslatba, ha ezt így a bizottság elfogadja, akkor bizonyos dolgokat, ami vita alatt áll, tényként fogad el, én azt gondolom, hogy persze vizsgálatot lehet tartani, és tudomásom szerint jelenleg is vizsgálat alatt van. Főpolgármestert föl lehet kérni, csak óvnám a bizottságot attól, hogy kategorikusan megállapítson olyan dolgokat tényként, amivel kapcsolatban jelenleg vita van. Föl fogom tenni szavazásra, illetve Hutiray úr vezeti a napirendi pontot. Nem támogatom, hozzáteszem, a javaslatot.
Hutiray Gyula: Pillanat. Bizonyos dolgokról informálnom kell most ebben a minőségében képviselő urat, elnök urat. Tehát tájékoztatást kapott ez a bizottság is, meg a Gazdasági Bizottság is, hogy a Főváros bejelentéssel élt a nyomozó hatóságok felé az ügyben. Tehát vizsgálat folyik. Ez a tényszerű olyan információ, amit el kellett mondjak. Másik lényeges tényszerű dolog, én nem terjesztettem be a Pénzügyi Ellenőrző Bizottság elé semmilyen javaslatot, tájékoztatást adtam arról, hogy a Gazdasági Bizottság milyen álláspontot foglalt el formálisan ebben a kérdésben. Tehát attól, hogy itt a vita során mi alakul ki, fogok javaslatot tenni, vagy nem fogok javaslatot tenni, hogy további, ebben az ügyben, túl azon, hogy tudomásul vesszük azt, ami itt volt, hozunk-e másmilyen határozatot. A harmadik megjegyzésem az kifejezetten az elnök úrnak a megjegyzésére vonatkozik, hogy a Gazdasági Bizottság határozatában tényként vannak olyan dolgok állítva, amit mások cáfoltak, én nem így látom. Tehát az, hogy 135 millió Ft volt az üzleti tervben, azt senki nem cáfolta soha. Az is egy ténykérdés, hogy ebből 28 millió Ft-ban került értékesítésre, s az is ténykérdés, ami nem szerepel ebben a határozati javaslatban, de ezt rettentően fontosnak tartom, hogy azt a szerződést, ami angol nyelvű volt, vagy magyar nyelvű volt, ez a legkevesebb, de se angol nyelven, se magyar nyelven aláírás előtt se a Gazdasági Bizottság nem látta, sem a Budapest Film Zrt. Igazgatósága nem látta, sem a Budapest Film Zrt. Felügyelőbizottsága nem látta, semmilyen testület nem látta. És ez a tény nemcsak az én megjegyzésem, ez a tény szerepel a belső ellenőrzés jelentésében. Annak idején erre különböző magyarázatok papírra kerültek, hogy ez miért volt így, nem akarom a négy évvel ezelőtti vitát újra előszedni, csak tényként jegyzem meg, hogy ez így volt, ez van a belső ellenőrzés jelentésében, és ezzel kapcsolatban utólag is bárkinek lehet bármilyen véleménye. Ennyi, és nem akarok ennél mélyebbre menni. Akkor befejezendő ezt a napirendi pontot, megkérdezem, hogy van-e bárkinek további kérdése, megjegyzése, észrevétele? Javaslata? Én nekem nincsen javaslatom, annyi javaslatom van, hogy a Pénzügyi Ellenőrző Bizottság a Budapest Film Forgalmazó és Moziüzem Zrt. (1054 Budapest, Bajcsy Zsilinszky u. 36-38) utóellenőrzéséről készült lezárt ellenőrzési jelentésről és a jóváhagyott intézkedési tervről, az intézkedési terv végrehajtásáról szóló beszámolót a bizottsági ülésen elhangzott információkra is tekintettel, tudomásul veszi. Önmagamban nem gondolom, hogy meg kéne ismételni azt a határozati javaslatot, amit a Gazdasági Bizottság előtt tettem. Lehet, de erre nem teszek javaslatot. Tudunk erről szavazni? Akkor kérem, hogy erről a határozati javaslatról szavazzunk! Megállapítom, hogy 6 igennel a határozatot egyhangúan a bizottság jóváhagyta, elfogadta. Elnök úrnak visszaadom az ülés vezetését. Abban maradtunk még, hogy a Főpolgármester-helyettes úrra tekintettel még ezt a két napirendet előre vesszük, és utána megyünk a meghirdetettek szerint.

/Határozati javaslat: A Pénzügyi Ellenőrző Bizottság úgy dönt, hogy a Budapest Film Forgalmazó és Moziüzem Zrt. (1054 Budapest, Bajcsy Zsilinszky u. 36-38) utóellenőrzéséről készült lezárt ellenőrzési jelentésről és a jóváhagyott intézkedési tervről, az intézkedési terv végrehajtásáról szóló beszámolót a bizottsági ülésen elhangzott információkra is tekintettel, tudomásul veszi./

A Pénzügyi Ellenőrző Bizottság úgy dönt, hogy a Budapest Film Forgalmazó és Moziüzem Zrt. (1054 Budapest, Bajcsy Zsilinszky u. 36-38) utóellenőrzéséről készült lezárt ellenőrzési jelentésről és a jóváhagyott intézkedési tervről, az intézkedési terv végrehajtásáról szóló beszámolót a bizottsági ülésen elhangzott információkra is tekintettel, tudomásul veszi.

Szavazás:      6    igen,    0     nem,      0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség



3. napirendi pont (meghívó szerinti 7-es)
Ellenőrzési jelentés a Trafó Kortárs Művészetek Háza Nonprofit Kft. (1094 Budapest, Liliom u. 41) működésének és gazdálkodásának ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor: Előzetesen a napirend tárgyalásánál a bizottság azt fogadta el, hogy most a 7-es számmal jelzett előterjesztést, ellenőrzési jelentés a Trafó Kortárs Művészetek Háza Nonprofit Kft. működésének és gazdálkodásának ellenőrzéséről szóló anyagot tárgyalja. Kérdezem, hogy van-e szóbeli kiegészítés? Nincs?

Janza Péter dr.: Nincs.

Andó Sándor: Kérdés van-e? Megjegyzés van-e? Akkor a határozati javaslat: Pénzügyi Ellenőrző Bizottság úgy dönt, hogy a Trafó Kortárs Művészetek Háza Nonprofit Kft. (1094 Budapest, Liliom u. 41.) működésének és gazdálkodásának ellenőrzéséről szóló jelentést tudomásul veszi. Szavazzunk most! Megállapítom, hogy a jelentést a Pénzügyi Ellenőrző Bizottság 6 igen szavazat, ellenszavazat és tartózkodás nélkül tudomásul vette.

A Pénzügyi Ellenőrző Bizottság úgy dönt, hogy a Trafó Kortárs Művészetek Háza Nonprofit Kft. (1094 Budapest, Liliom u. 41.) működésének és gazdálkodásának ellenőrzéséről szóló jelentést tudomásul veszi.

Szavazás:     6     igen,    0     nem,      0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


4. napirendi pont (meghívó szerinti 12-es)
Ellenőrzési jelentés a József Attila Színház Nonprofit Kft-re (1134 Budapest, Váci út 63.) vonatkozó bejelentés megalapozottságának ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály
Andó Sándor: Előzetesen úgy döntött a bizottság, hogy következő napirendi pont a 12-es számmal jelzett előterjesztés, ellenőrzési jelentés a József Attila Színház Nonprofit Kft-re (1134 Budapest, Váci út 63.) vonatkozó bejelentés megalapozottságának ellenőrzéséről szóló jelentés. Kérdezem, hogy a belső ellenőrzés részéről van-e megjegyzés?

Janza Péter dr.: Igen, Molnár Bea vizsgálatvezető asszonynak lenne 1-2 mondata.

Molnár Beáta: Jó napot kívánok, Molnár Beáta vagyok. Ez egy bejelentésről szólt ez a vizsgálat. Annyit szeretnék csak hozzátenni, hogy korábban a sajtóban már megjelent, tehát publikus volt az, hogy a József Attila Színház együttműködik a Turay Ida Színházzal, illetve hát még szintén ugyanehhez a céghez tartozik, ugye ez a Magyar Nemzeti Színház is, tehát igazából ebben nem volt újdonság, a Főváros ezt jóváhagyta. Tehát a bejelentés kapcsán itt azt lehetett vizsgálni, hogy ennek a lebonyolítása szabályszerűen történt-e, illetve, hogy a színháznak anyagi szempontból megérte-e a dolog. Természetesen konkrétan reagáltam azokra a pontokra is, amiket ez a bejelentés felvetett, és én összességében azt tapasztaltam, hogy jogi szempontból, illetve gazdasági szempontból ez a dolog szabályszerű volt, és célszerűnek tűnik. Tehát, úgymond, nem lehet belekötni, és a bejelentésnek a pontjai sem voltak ilyen értelemben megalapozottak. Köszönöm.

Andó Sándor: Köszönöm. Kérdés? Megjegyzés? Dr. Kaltenbach Jenő képviselő úr!

Kaltenbach Jenő dr.: Nekem egy kérdésem volna, ez a kérésem egyben. Két olyan napirendünk is van, amelyik bejelentés alapján végzett vizsgálatokról szól. Úgy látom, hogy egyikhez sincs csatolva bejelentés. Miután ugye itt névtelen bejelentésről van szó, gondolom, személyiségi jogot nem sért, ha csatolják a bejelentést magát, hiszen egy képviselőnek látnia kellene, hogy mi van a bejelentésben. Én persze elhiszem Önöknek, hogy az van a bejelentésben, amit ide leírnak, de azért én szeretném látni magát a bejelentést. tehát arra kérem, hogy ezentúl csatolják és ezzel kapcsolatban is küldjék meg nekem a bejelentéseket magukat egy fénymásolatban. Köszönöm szépen.

Janza Péter dr.: Ez annál is könnyebb, miután a Pénzügyi Ellenőrző bizottsághoz érkezett a bejelentés, és innen kaptuk a feladatot.

Andó Sándor: Én úgy emlékszem, hogy a Főkert esetében az biztos, hogy a bizottság tárgyalta a névtelen bejelentést, ebben nem vagyok biztos, a József Attila Színházban. Én azt gondolom, dr. Kaltenbach Jenő azon megjegyzése, hogy a teljes anyaghoz tegyük hozzá a névtelen bejelentést, és legyen része az anyagnak, abban az esetben is, ha már hónapokkal ezelőtt a bizottság tárgyalta, én azt gondolom, hogy ez egy alapos, és gondolom, hogy semmi akadálya, hogy ez megtörténjen a jövőben. Bár bízom benne, hogy a jövőben egyre kevesebb névtelen bejelentést kapunk, és csak a tervszerű belső ellenőrzési anyagok kerülnek elénk. Köszönöm. Ha nincs más megjegyzés, akkor a határozati javaslat… Van. Hutiray Gyula képviselő úr!

Hutiray Gyula: Pusztán a jegyzőkönyv számára szeretném rögzíteni azt, hogy én tisztában vagyok azzal a ténnyel, hogy mit írnak elő a jogszabályok a névtelen bejelentések kezelésével kapcsolatban, nem a képviselő úr megjegyzésére vonatkozik, hanem, hogy akkor vizsgálni kell valamit. De ha ebben a dologban nekem ügydöntő szerepem lehetne, mint ahogy nincs és nyilván nem is lesz, akkor én a névtelen bejelentésekről úgy rendelkeznék, hogy azonnal meg kell őket semmisíteni. 

Andó Sándor: Ahogy mondja Hutiray úr, sokunk ízlésének ez felelne meg, de a jogszabályok mást mondanak.

Hutiray Gyula: Ettől függetlenül fontosnak tartom, hogy ezt a jegyzőkönyv tartalmazza.

Andó Sándor: Köszönöm. Dr. Kaltenbach Jenő képviselő úr!

Kaltenbach Jenő dr.: Nem akarom az időt húzni, és most hosszasan filozofálgatni arról, hogy a névtelen bejelentés milyen társadalmi tüneteket jelez. Csak jelezni szeretném, hogy diktatúrákban szoktak megszaporodni a névtelen bejelentések. Köszönöm szépen.

Andó Sándor: Köszönöm. Hutiray Gyula alelnök úr, elnök úr!

Hutiray Gyula: Köszönöm szépen. Megtartóztatom magam attól a megjegyzéstől, amit szerintem a teremben ülők mindegyike tud azzal kapcsolatban, amire itt Kaltenbach úr célzott. Szerintem, bocsássa meg, bocsásd meg Jenő, nem volt jó.

Andó Sándor: Jó. Ez már nagyon finom hozzászólás volt, úgyhogy akkor a határozati javaslat, úgy látom több bejelentkezés nincs, Pénzügyi Ellenőrző Bizottság úgy dönt, hogy a József Attila Színház Nonprofit Kft-re (1134 Budapest, Váci út 63.) vonatkozó bejelentés megalapozottságának ellenőrzéséről szóló jelentést tudomásul veszi. Szavazzunk most! Megállapítom, hogy a bizottság 5 igen szavazattal, ellenszavazat nélkül, 1 tartózkodással a jelentést tudomásul vette, elfogadta.

HATÁROZATA


A Pénzügyi Ellenőrző Bizottság úgy dönt, hogy a József Attila Színház Nonprofit Kft-re (1134 Budapest, Váci út 63.) vonatkozó bejelentés megalapozottságának ellenőrzéséről szóló jelentést tudomásul veszi.

Szavazás:     5     igen,    0      nem,      1     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


5. napirendi pont (meghívó szerinti 1-es)
Javaslat a BFVK Zrt. 2013. évi üzleti tervének módosítására 
Előterjesztő: Bagdy Gábor dr.
Előkészítő: Vagyongazdálkodási Főosztály, Főjegyzői Iroda


Andó Sándor: Visszamegyünk a rendes kerékvágásba, az eredeti meghívóban 1-es számmal jelzett előterjesztés Javaslat a BFVK Zrt. 2013. évi üzleti tervének módosítására. Kérdezem, hogy az előterjesztő nevében van itt valaki? Van-e szóbeli kiegészítés? Nincs szóbeli kiegészítés. Jó. Van-e kérdés, megjegyzés? Úgy látom nincs, akkor kérdezem, hogy végül is ez az üzleti tervnek az első bevezető részében, úgy emlékszem, hogy szövegszerűen le van írva, hogy hát az imázs növelés, PR munka javítása, stb., jelentős összegeket biztosított a Közgyűlés, és akkor van egy számvetés arról, hogy tételesen ez mit jelent. Mondjuk, szövegszerűen ez egy olyan 80 millió Ft-ot tesz ki, nem szövegszerűen, hanem összeadva a tételeket. Na, most ez a 400 millióhoz képest ez egy elég kicsi összeg, ami nincs bemutatva. De lehet mondani azt, hogy szöveg félreérthető, mert itt az üzemeltetésről van szó, és ennek az üzemeltetés része. Na, most akkor jó, ezt elfogadom, de akkor még a szöveg azt mondja, hogy 100 millióval még többet adott erre a célra a Közgyűlés. Na, akkor megint az van, hogy az üzemeltetés korábbi 300 milliójában ez nem szerepelt, a 100 millióban szerepelt, tehát valahogy nincs összhangban a szöveg és a bemutatott tételek. Ha én nagyon megengedő vagyok, és nagyon lojális az anyag készítőjéhez, akkor is azt mondom, hogy 20 millió hiányzik. Na, de ha rosszabb, szőrösebb vagyok, akkor 100 millió hiányzik a bemutatásból. Tehát én azt mondom, hogy valószínű, hogy ez rendben van, de én azt gondolom, hogy ez az anyag így nem jó. Így nem jó, hogy ez ennyire félreérthető, és ennyire, hogy úgy mondjam, hát nincs összhangban a számokkal a szöveges rész. Tehát ez az egyik megjegyzésem. A másik megjegyzés meg végül is, hogy a BÁLNÁ-val kapcsolatban van, az üzleti tervnek a módosítása elsősorban. Ugye, az eredeti, korábbi koncepcióhoz a megvalósulás egészen más irányt vetett, és itt azt lehet mondani, hogy tulajdonképpen három nagyobb „befektető” (idézőjelben, mert végül is ezek is az önkormányzathoz tartoznak jellemzően) indulnak meg. Végül is nem nekik van elsősorban érdekük az imázs növelésre, vagy milyen módon vesznek ők részt ebben a PR munkában, és így tovább. Tehát én azért mégis azt mondanám, jó lenne egy ilyen szöveges kiegészítés ehhez az anyaghoz. Megadnám Önnek a szót, tessék parancsolni!

Fodor Zsolt: Fodor Zsolt vagyok, BFVK gazdasági igazgatója. Tehát elnök úr kérdésére, a Fővárosi Közgyűlés által a társaság közszolgáltatási tervében eredetileg jóváhagyott összeg az kifejezetten a BÁLNÁ-nak az újbóli üzembe helyezési, illetve üzemeltetési, tehát a 2013. évi üzemeltetési feladataira vonatkozik. Ebbe ugye a közművek, őrzés, a felmerülő karbantartási munkák tartoznak bele. Hasznosításhoz kapcsolódó marketing tevékenységre a Fővárosi Közgyűlés június 12-i ülése hagyott jóvá összeget a BFVK Zrt. részére. Tehát ennek a keresztülvezetése történt meg az üzleti tervünkön. Itt a lényeges elemeket ezzel kapcsolatban kiemeltük, és szeretném tájékoztatni a Pénzügyi Ellenőrző Bizottságot, hogy a Gazdasági Bizottság tagjának a kérésére ma délutáni határidőre, egy a már megkötött, tehát ez a PR-rel kapcsolatban megkötött szerződésekről egy tájékoztatást kell adjunk. Úgyhogy ezt természetesen küldjük is. Itt tényleg csak a lényeges elemeket soroltuk föl, ez gyakorlatilag számszakilag pontosan megfelel a Fővárosi Közgyűlésben foglalt döntéseknek. Tehát semmilyen más tételt itt nem emeltünk be az üzleti tervbe csak azokat a tételeket, amit a Fővárosi Közgyűlés jóváhagyott. Ez tulajdonképpen egy technikai módosítása a tervünknek, mert azok a feladatok, illetve az azokhoz rendelet pénzösszegek kerültek az üzleti tervébe a cégnek. 

Andó Sándor: Na, most végül is, nem válaszolt arra a részére, amit én kérdeztem. Én azt kérdeztem, hogy itt az üzemeltetési adatok első bekezdésben, az utolsó mondatrészben azt mondja, hogy a Közgyűlés a tervezett 381 millió Ft-ot további 101917 e Ft-ot biztosított, ennek lényeges elemei a következők, ha ezt összeadom, az 80.780 e Ft, tehát semelyik számmal nincs összhangban. Ön viszont azt mondja, hogy teljes mértékben ki van merítve. Itt a teljes mértékben ki van merítve, akkor még valamilyen szám hiányzik itt, hogy a 101917 e Ft kijöjjön. Tehát én ezt kérdeztem.

Fodor Zsolt: Igen, tehát itt ugye ennek a felsorolásnak a címe is az, hogy a lényeges elemei, tehát itt próbáltuk azokat a nagyobb tételeket kiemelni, tehát nem teljes körű a felsorolás. És a feladatok kiegészültek, tehát az üzemeltetési feladatok kiegészültek a projektnek a PR, marketing költségeivel. Ehhez biztosít ott a Közgyűlés további összeget. Ez a közszolgáltatási szerződésünkben, ami melléklete ennek az üzleti tervmódosításnak, gyakorlatilag ez egy oszlopban van, tehát ugye a 381 és a 111 az most a fővárosi költségvetés szempontjából, és illetve a BFVK közszolgáltatási szerződésének a szempontjából összeadódik. Tehát azért tettük ezt így.

Andó Sándor: Jó, hát akkor most azt mondja Ön végül is, hogy a lényegtelen elemek olyan 20 millió Ft-ban mondhatóak, de azt nem nevesítjük. Tehát én ezt így nem tudom elfogadni. Köszönöm szépen. Van-e más kérdés? Más megjegyzés? Nincs? Akkor szavazzunk az üzleti tervről. A Pénzügyi Ellenőrző Bizottság úgy dönt, hogy a BFVK Zrt. 2013. évi üzleti tervének módosítására tett javaslatot tudomásul veszi, és azt a Közgyűlésnek elfogadásra javasolja. Szavazzunk most! Azt mondja, hogy 3 igen szavazattal, 2 nem szavazattal, 1 tartózkodással az előterjesztés ebben a formában nem lett elfogadva, és a bizottság nem javasolja tárgyalásra a Közgyűlésnek.  Köszönöm szépen.

HATÁROZATA


A Pénzügyi Ellenőrző Bizottság úgy dönt, hogy a BFVK Zrt. 2013. évi üzleti tervének módosítására tett javaslatot tudomásul veszi, és azt a Közgyűlésnek elfogadásra javasolja.

Szavazás:     3     igen,     2     nem,     1      tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


6. napirendi pont (meghívó szerinti 2-es)
Tájékoztató a BKK Budapesti Közlekedési Központ Zrt. rendszerellenőrzés tárgyában végzett ellenőrzésről készült lezárt ellenőrzési jelentésben foglalt megállapításokra kidolgozott intézkedési terv végrehajtásáról szóló beszámolóról
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor: Továbbá az eredeti napirendnek megfelelően következik a Tájékoztató a BKK Budapesti Közlekedési Központ Zrt. rendszerellenőrzés tárgyában végzett ellenőrzésről készült lezárt ellenőrzési jelentésben foglalt megállapításokra kidolgozott intézkedési terv végrehajtásáról szóló beszámolóról. Hutiray Gyula alelnök úr, elnök úr! 

Hutiray Gyula: Köszönöm szépen. Én csak azt szeretném megjegyezni, hogy ez látszólag a BKK-ról szól, de valójában a Városüzemeltetési Főosztály két levele ez az anyag.

Andó Sándor: Van-e szóbeli kiegészítés? Janza úr!

Janza Péter dr.: Hutiray úr megelőzött. Azt szerettem volna elmondani, hogy két felvonásban érkezik be az anyag. Első ez, ami a Városházára vonatkozó feladatok az ellenőrzésből, annak a beszámolója. Ez a Városüzemeltetés és a Vagyongazdálkodási Főosztály által jegyzett feladatokról szóló beszámoló, és fogjuk kapni a BKK-tól az ő beszámolójukat is, azt is fogjuk hozni természetesen.

Andó Sándor: Jó. Úgy látom, több bejelentkezés nincsen. Akkor a Pénzügyi Ellenőrző Bizottság úgy dönt, hogy a BKK Budapesti Közlekedési Központ Zrt rendszerellenőrzés tárgyában végzett ellenőrzésről készült lezárt ellenőrzési jelentésben foglalt megállapításokra kidolgozott intézkedési terv végrehajtásáról szóló beszámolóról szóló tájékoztatást tudomásul veszi. Szavazzunk most! Megállapítom, hogy 5 igen szavazattal, ellenszavazat nélkül, 1 tartózkodással a bizottság tudomásul vette, elfogadta a jelentést. Köszönöm szépen.

A Pénzügyi Ellenőrző Bizottság úgy dönt, hogy a BKK Budapesti Közlekedési Központ Zrt rendszerellenőrzés tárgyában végzett ellenőrzésről készült lezárt ellenőrzési jelentésben foglalt megállapításokra kidolgozott intézkedési terv végrehajtásáról szóló beszámolóról szóló tájékoztatást tudomásul veszi.

Szavazás:    5      igen,     0     nem,     1      tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


7. napirendi pont (meghívó szerinti 4-es)
Ellenőrzési jelentés a "FŐKERT Nonprofit Zrt - közérdekű bejelentés kivizsgálása" című ellenőrzésről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor: Következik az Ellenőrzési jelentés a "FŐKERT Nonprofit Zrt - közérdekű bejelentés kivizsgálása" című ellenőrzésről. Kérdezem, hogy van-e szóbeli kiegészítés? Dr. Janza osztályvezető úr!

Janza Péter dr.: Természetesen elnök úrnak igaza van, ez volt az a jelentés, amit a Pénzügyi Ellenőrző Bizottságtól kaptunk, a József Attila Színháznál is szorgalmas volt a bejelentő, mert több helyre írt a Fővárosba, tehát azt sem egy helyről kaptuk meg. De minden alkalommal a Főjegyző asszony elrendelésére végezzük a vizsgálatot, akárhová is címzi a bejelentő. Itt is hasonló a helyzet, hogy a bejelentéssel kapcsolatos kérdéseket kivizsgáltuk, de nem csak azt néztük meg, hanem más kérdéseket is megnéztünk. Tehát a Főkertet akkor, ha már kimentünk, leellenőriztük rendesen. A jelentésben foglaltak szerint végül is a bejelentő nagy részben információ hiányban szenvedett, azért olyan kérdéseket vetett föl, amik vagy megoldottak voltak, vagy fél igazságokat tartalmaztak. Számviteli kérdésben volt némi vitánk a Főkerttel, amit aztán elrendeztünk végül is. Tehát más jellegű kérdésben volt, amit találtunk itt, a bejelentést, azt végül is simán vettük. Köszönöm.

Andó Sándor: Én is köszönöm. Mielőtt még… Dr. Kaltenbach Jenő!

Kaltenbach Jenő dr.: Egy kérdésem lenne. Nem tudom, hogy ez a vizsgálat egyáltalán kiterjedt-e erre, itt a gépkocsi használattal kapcsolatban azt tudjuk meg, hogy ezeknek a kocsiknak a bérleti díja 142000.-Ft/hó. Azt azonban nem tudjuk meg, hogy ténylegesen mennyibe kerülnek nekünk. Úgy értem, az adófizetőknek. Hiszen ezek ugye személyi használatú kocsik, itt nem csak a bérleti díj merül fel, hanem az egyéb költségek is. Arról esetleg lehetne tudni valamit, hogy ez mit jelent havonta?

Ható Imre: Annyi van még a jelentésben, tehát a 142 ezer bérleti díjon kívül plusz 32 ezer Ft, amibe különféle adók, amit ugye a gépjármű után fizetni kell, tehát összesen mintegy 174 ezer Ft. Ennyibe kerül az autó havonta.

Kaltenbach Jenő dr.: (mikrofon nélkül, nem hallható)

Ható Imre: Nem, az nincsen benne természetesen.

Kaltenbach Jenő dr.: (mikrofon nélkül, nem hallható)… célja is használatos, gondolom, az nem egy lényegtelen kérdés, hogy végül is mibe kerül ez nekünk.

Ható Imre: Erre azért nem tudok válaszolni, mert eleve a szabályozás olyan volt, hogy km kötöttség nélkül használják ezeket az autókat.

Kaltenbach Jenő dr.: (mikrofon nélkül, nem hallható)

Ható Imre: De ezt a jogszabály lehetővé teszi, illetve a belső szabályozás lehetővé tette. Ezt tételesen nem néztük meg, miután ez a bejelentésnek már messze nem volt része. Úgyhogy nem tudok erre válaszolni.

Hutiray Gyula: Az, hogy a vállalatnál üzemanyag költségre mennyit költenek, az nyilvánvalóan a főkönyvből kideríthető. Arra vonatkozóan, amennyire én még nagyvállalatot láttam, ideértve mindenfélét, nemcsak állami, önkormányzati tulajdonban lévőt, arra én nem láttam példát, hogy néhány személy tekintetében a főkönyvben elkülönítetten gyűjtsék a benzin számlákat. Természetesen meg lehet nézni a futásteljesítményét bármelyik kocsinak, arra vannak adatok, és lehet olyan előírást tenni, amelyik nyilvántartásra kötelezi ebben a tekintetben a vállalatot, hogy adott esetben azt a tisztségviselőt, akinek személyi használatú a gépkocsija. Magam részéről egy ilyen szabályt erősen kontra produktívnak, ésszerűtlennek és a józanésszel ellentétesnek tartanék. Az, hogy mennyi a futásteljesítmény, az viszont elérhető, és lehet, hogy az igazgató úr tud is valamit itt helyben mondani, ha nem is egy hajszálpontos számot, de egy hozzávetőleges számot szerintem tud mondani. Egyébként azt meg lehet nézni, tehát annak nyilvánvalóan nyoma van. Köszönöm szépen.

Andó Sándor: Dr. Kaltenbach Jenő!

Kaltenbach Jenő dr.: Én is voltam olyan helyzetben, hogy magáncélra is igénybe vehettem állami autót, tehát nem azt akarom ezzel mondani, hogy vonjuk meg vagy valami ehhez hasonlót, csupán itt közpénzekről van szó. Ha egy magáncég bármelyik vezetőjének egy olyan kvázi fizetés kiegészítést ad, hogy korlátlanul használhatja a vállalati kocsit magán célra is, akkor a saját gazdasági eredményét kockáztatja, vagy ha esetleg jól megy a cégnek, ezt megengedhetik maguknak. Itt azonban közpénzekről van szó, és az adófizetők szempontjából nem mindegy, hogy milyen költségekkel dolgozik egy közcég. Szerintem legalábbis az sem mindegy, különösen egy olyan helyzetben, amikor most éppen ki akarjuk tiltani a hajléktalanokat szinte mindenhonnan, erre soha semmire nincs pénz, és akkor ugye közüzemi vállalatok vezetői esetében pedig meglehetősen nagyvonalúak vagyunk. Még egyszer mondom, én nem kifogásolom, hogy magáncélra is igénybe vehető legyen közüzemnél is személygépkocsi. De azért azt jó lenne tudni, hogy ez mit jelent a mindennapokban, mennyi pénzt jelent ez, egyáltalán indokolt-e. Mi van akkor, ha kiderül, hogy a magáncélra való használat az a használat 90%-a mondjuk, mondtam egy eléggé abszurd számot. Akkor ezzel mi a helyzet? Akkor ezt megengedhetjük magunknak, vagy, hogy van ez? Tehát egyszerűen csak a tényt kellene tudni, hogy lehet, hogy abszolút rendben van a dolog, és a költség az nem olyan, ami megjegyzendő, de lehet, hogy nem. Én ezt szeretném tudni.

Az ülés ezen szakaszában Dr. Velkey György elhagyja az üléstermet, a bizottság 5 fővel határozatképes.

Andó Sándor: Kerékgyártó Krisztina alelnök asszony!

Kerékgyártó Krisztina: Köszönöm szépen a szót. Ezzel az egész anyaggal kapcsolatban nekem is az autókkal kapcsolatban volt, merült föl egy kérdésem, de mivel ez olyan jelentéktelennek tűnt az egész cég működéséhez képest, így gondoltam, hogy nem teszem fel. De mivel aztán ekkora vita vagy kérdéssor kerekedett belőle, így akkor én is fölteszem. Egyrészt csak a két Mondeo-ról van szó, a két Ford Focus-ról nem tesznek említést, másrészt viszont én legalábbis ebből a felsorolásból, hogy ez a 142 eFt mit tartalmaz, én azt gondoltam, hogy ebben benne van az üzemanyag is, hiszen itt azt írja, hogy tartalmazza az üzemanyag kártya költségét. Lehet, hogy én nem tudom, mi az az üzemanyagkártya, én azt gondoltam, hogy ez egy olyan kártya, amivel tudnak tankolni, és akkor azon van egy fix összeg, és akkor ennyit költhetnek rá. Lehet, hogy nem így van, de akkor nem tudom mi ez. Köszönöm szépen.

Andó Sándor: Na, most elolvasva ezt az ellenőri jelentést, számomra legalábbis kilóg az összes anyag közül. Ez egy nagyon lekerekített, nagyon sima, hogy mondjam, megértő az ellenőrzött szervezettel kapcsolatban. Én nem is igazán a gépkocsival kapcsolatban tennék megjegyzést, mert nem gondolom, hogy ott probléma lenne, de attól még lehet természetesen. Én csak fölvetem azt, hogy hát a közbeszerzési eljárások azért jellemzően elég nagy számban nem tettek, nem hajtódtak végre akkor, amikor kellett volna. Illetve az ellenőr leírja azt, hogy viszont volt, hogy olyan közbeszerzési eljárást meghirdettek, ami számukra nem lett volna kötelező. De itt ugye az ellenőr már nem teszi hozzá, hogy ha már meghirdetik, akkor az egy olyan közbeszerzési eljárás, amit úgy kell lefolytatni, mint ahogy az a törvényben elő van írva. Közbeszerzéssel kapcsolatban az ellenőri jelentés elmondja azt, hogy sok esetben a közbeszerzési eljárás eredményeképpen drágább megoldás született, mint korábban közbeszerzési eljárás nélkül. Hát ez azt sugallja, hogy ez a közbeszerzési törvény rossz, alkalmatlan, ugyanúgy, mint ahogy számos más cég esetében is, itt a Főkert, amelyik nem egy nagy cég, de itt aztán veszik a bátorságot, hogy egyáltalán nem is hajtják végre. Sőt, mint Homburg hercegét, most vitatkozhatunk rajta, hogy a szabályok be nem tartása mennyire volt a Fővárosnak az érdeke. Én azt gondolom, hogy belső ellenőr ezt nem tudja megengedni magának, tehát én azt gondolom, hogy lehet azzal foglalkozni közbeszerzési törvény írott szövegét felhasználva olyan szűkítő feltételeket tettek, ami a versenyt megszüntette, a versenyt korlátozta, és pontosan az ellenkező hatást érik el vele. Hogy úgy mondjam szándékos, akkor ez megint egy olyan komolyabb intézkedést vet föl, amire ez az ellenőri jelentés nem tér ki. Hogy igen, szűkítették a versenyt? Ezen a piacon hány cég van? Milyen költségek merültek föl a közbeszerzési eljárással? És miért teszik be ezeket a szűkítő rendelkezéseket? Erre nem tér ki az ellenőri jelentés. Én nagyon érdekes megállapításnak tartom azt is, hogy megjegyzi azt, hogy hát az angol nyelvtanfolyammal kapcsolatban ilyen kötelezettség nem volt a vezetőkkel kapcsolatban, tulajdonképpen ezt nem is dokumentálták. Hát álljunk meg egy pillanatra! Ha ezt megengedjük magunknak, hogy mégis a vezetőinket elküldjük egy nyelvtanfolyamra akkor is, ha erre nincs szükség, hát azért dokumentáljuk, arra költöttünk X Ft-ot, akkor legyenek szívesek és dokumentáljuk azt is, hogy eredményesen végezték el vagy, hogy eredménytelenül végezték el, és hogy ennek mekkora költsége volt. Mert ha nem volt előírás, nem dokumentáltuk, az tulajdonképpen a sikkasztásnak valamilyen gyanúja már föl is merülhet, nem mondom, hogy fölmerül, felmerülhet. Tehát én azt gondolom, hogy annak a fölvetése, hogy ez esetben ezek a tanfolyami költségek kerüljenek visszafizetésre, egy teljesen normális felvetés, ezt a belső ellenőri jelentés ezt nem tette meg. Összességében evvel a belső ellenőri jelentéssel kapcsolatban nekem az a problémám, még egyszer hangsúlyozom, hogy az általános ellenőri jelentésektől stílusában, elemzésében ez kilóg. Ezt így, ebben a formában én nem tudom elfogadni. Már az ellenőri jelentést sem. Na, most, hogy akkor az ellenőri jelentés tartalmában bizonyos dolgok nincsenek helyére téve az elemzésben, illetve a javaslatokban, megint azt mondanám, hogy a belső ellenőrzés gondolja át ezt még egyszer, és megfelelő módon terjessze a Pénzügyi Ellenőrző Bizottság elé, mert ez így még kérdésekkel együtt, kiegészítésekkel együtt sem kezelhető abban a mederben, mint az összes többi belső ellenőri jelentés. Tehát én azt gondolom, hogy általában nagyon jó anyagokat kaptunk, én nem mondom, hogy ez egy rossz anyag, mert abból a szempontból jó, hogyha szerecsenmosdatásnak akarjuk nevezni, akkor kiváló. De nem ilyen anyagokat szoktunk kapni a belső ellenőrzéstől. Úgyhogy én az eredeti határozati javaslatot fogom felolvasni, amely volt, de én ezt nem tudom elfogadni. Dr. Janza úr!

Janza Péter dr.: (mikrofon nélkül, nem hallható)

Ható Imre: Hogy a végén kezdjem, ez a szerecsenmosdatás című megjegyzés ez több mint megalapozatlannak tartom. Akkor kezdjük a közbeszerzéssel. Egyetlen közbeszerzésre való hivatkozás szerepelt a bejelentésben. Az pont olyan volt, amiben nem kellett volna közbeszerzést lefolytatni. Mi ennél jóval alaposabbak akartunk lenni, akkor már, ha ott vagyunk, a tizenegy, tizenkettes közbeszerzéseiket az összeset megnéztük. Ebben, amiben olyan témákban, amiben nem folytattak le közbeszerzést, az itt mind fel van sorolva. Például az őrzési szolgáltatás. Ez itt meg van jegyezve természetesen. Aztán a másik, ami megdrágította, a gépjavítás és a kapcsolódó szolgáltatások. Ez nagyon részletesen ki van munkálva, miután ez szerepelt konkrétan a bejelentésben. Erről valóban kimutatjuk, hogy a közbeszerzés megdrágította. Ezt a vállalatnál el is ismerték, utána következő évben megtették a megfelelő intézkedést, hogy ezt a közbeszerzési eljárások árfelhajtó szerepét csökkentsék. Én úgy érzem, hogy nem az volt itt a feladat, hogy az egyes közbeszerzéseket „végigmolyoljuk”, és mindegyikről kimutassuk, hogy több volt, kevesebb volt, többe került vagy nem került kevesebbe, mint hogyha nem így csinálták volna. Szóval nem ez volt a feladat. Aminél ez volt a feladat, azt nagyon alaposan megcsináltuk. Ami a személygépkocsikat, illetve az oktatást illeti. Ott egyébként összegszerűen, ahogy itt lapozgatom, nem volt egy túl jelentős összeg, most hirtelen nem találom, hogy mennyi volt ez az angol nyelvoktatás, igen, hát itt leírtuk, hogy hiányosságok voltak a dokumentálásban. Nem tudom, hogy ennél többet mit lehetett volna még tennünk. A gépkocsi használatot illetően pedig a Főkert a BVK Holding tagja, őrá azok a szabályozások vonatkoznak, amiket gépkocsi használat ügyben a BVK Holding kidolgoz. Azt betű szerint betartották, tehát, ha valami gond van, függetlenül attól, hogy a Főkert se kutyám, se macskám, de a BVK-hoz kéne fordulni, és őnekik figyelem felhívást esetleg tenni, hogy akkor máshogy kéne szabályozni. Úgyhogy erről, a Főkert ilyen szempontból nem tehet. Ők betartották a rájuk vonatkozó előírásokat. Köszönöm.

Andó Sándor: Köszönöm szépen. Nekem végül is csak az a megjegyzésem, hogy hát egy ellenőrzés egy névtelen bejelentéssel kezdődik, és ha azok nem igazolódnak, amik a névtelen bejelentésben benne vannak, de viszont mások igazolódnak, a Pénzügyi Ellenőrző Bizottság ugye nem arról fog dönteni, hogy a névtelen bejelentő most jól jelentett be, vagy nem. A Pénzügyi Ellenőrző Bizottság a belső ellenőrzési jelentésről alakít ki álláspontot, és amit én véleményt mondtam a belső ellenőrzés e tárgyú jelentéséről, azt fenntartom. Köszönöm szépen. Amennyiben más megjegyzés nincs, akkor szavazzunk. Pozitívan teszem fel a javaslatot, a Pénzügyi Ellenőrző Bizottság úgy dönt, hogy a "FŐKERT Nonprofit Zrt - közérdekű bejelentés kivizsgálása" című ellenőrzésről szóló jelentést tudomásul veszi. Szavazzunk most! 3 igen, 2 nem szavazattal a bizottság a jelentést tudomásul vette. Köszönöm szépen.

8. napirendi pont
Ellenőrzési jelentés a Fővárosi Csatornázási Művek Zrt. (1087 Budapest, Asztalos Sándor utca 4.) ingatlanértékesítése szabályszerűségének ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor: Következik az ötös számmal jelzett ellenőrzési jelentés, ellenőrzési jelentés a Fővárosi Csatornázási Művek Zrt.  ezer... ez itt el van gépelve, vagy kettős látásom van, akkor nem olvasom, ingatlanértékesítése szabályszerűségének ellenőrzéséről. Kérdezem, hogy van-e szóbeli kiegészítés? Nincs. Van-e kérdés? Megjegyzés? Igen. Először Fekete László, utána dr. Kaltenbach Jenő. 

Fekete László: Köszönöm szépen a szót. Ebben a jelentésben több ellentmondást vélek felfedezni. Az egyik ilyen, hogy a megállapítás az, hogy az ingatlanértékesítés lebonyolítása szabályosan történt, ő, előzőleg azonban azt látjuk, hogy az ingatlanértékesítésre különösebb szabályok nem vonatkoztak ennél a társaságnál, annak valóban nem volt nehéz megfelelni. A eredeti kérdés feltevés az úgy szólt, hogy az ingatlanok értékesítése szabályszerűen, a társaság és a Fővárosi Önkormányzat érdekeinek maximális figyelembe vételével történt-e meg? Én a Fővárosi Önkormányzat érdekeinek figyelembe vételére nem igazán találok utalást ebben az anyagban. Az kétségtelen, hogy a társaság érdekeit esetleg figyelembe vette a Társaság az értékesítés során, bár itt is a kimutatásokban azért vannak olyan ellentmondások, például az épületeket árvíz miatt 2002-ben leselejtezték így azok könyv szerinti értéke nulla lett, ugyanakkor továbbiakban évi x millió forintot karbantartásra azért elköltöttek rá, a értékesítés után viszont a könyv szerinti nulla értékhez viszonyítja a számított nyereséget, ebből minimum a karbantartási  értékeket le kéne vonni szerintem, de lehet, hogy itt össze nem tartozó értékeket veszünk egymással össze.  Aztán van egy ilyen mondat benne, hogy a vizsgált ingatlanok eladása egyik dokumentumban sem volt konkrétan nevesítve, mármint a számviteli beszámoló és az üzleti jelentésben, ugyanakkor a következő mondatban az ügylet nyereségét a Zrt.  jóléti célokra fordította, bár az elején van egy olyan megállapítás, hogy az SZMSZ nem definiálja pontosan a jóléti szolgáltatás folyamat fogalmát. Akkor hogy merjük kijelenteni, hogy az ügylet nyereségét a Zrt. jóléti célokra fordította, hogy ha egyrészt nem definiáljuk hogy mi az, hogy jóléti szolgáltatás, másrészt nem volt konkrétan nevesítve a bevétel egyik dokumentumban sem. Végezetül a végkonklúzió az, hogy a szerződéses feltételnek megfeleltek az ügyletek és megfeleltek a döntést hozó testület akaratának. Hát nem ez volt az eredeti kérdés, hanem az, hogy a Fővárosi Önkormányzat érdekeit maximálisan figyelembe vették-e? Köszönöm szépen.

Andó Sándor: köszönöm, dr. Kaltenbach Jenő képviselő úr.

Kaltenbach Jenő dr. : Fekete kolléga tulajdonképpen röviden mindent támadott, amit én is meg akartam jegyezni. Egyetlen dolgot tennék hozzá, énnekem nagyon nehezemre esik valahogy befogadni, azt hogy itt keletkezett egy 44,6 millió forintos haszon, nyereség, hát mihez képest? Hát persze hogyha azt mondom, hogy ez semmit nem ér, akkor ez nem 44 hanem 82 millió forintos haszon, illetve nyereség keletkezett, de hát ha egy ingatlant el lehet adni ezek szerint a piacon 82,5 millió forintért, akkor a piaci értéke annyi, és ehhez képest nem keletkezik nyereség, mert a könyvszerinti érték az, az irreleváns ebből a szempontból. Hát hogy most hogy mondhatom én azt, hogy 44,6 millió forint nyereséggel zárult az üzlet. Hát mihez képest? Van egy Fővárosi ingatlan, vagy hát mindegy, hogy kinek a tulajdona volt, végül is a Fővároshoz tartozó ingatlan, ennek az értéke a piac szerint 82,5. Pont. Semmiféle nyereség nem keletkezett. Sőt. Tehát ha azt veszem, hogy azt mondták, hogy 80 és 130 között kell, hogy le.., sávban, ha most a 130-at veszem, akkor itt egy jelentős veszteség van, egy 50 millió forintos veszteség. Most nem érdemes a számokkal itt bűvészkedni, én azt kérem, hogy ezt ne csináljunk úgy, mintha ez nyereség lenne. 

Andó Sándor: Kerékgyártó Krisztina

Kerékgyártó Krisztina:  Köszönöm szépen a szót. Nekem is lenne kérdésem. Mégpedig, hogy az értékbecslést, ami ezekre az ingatlanokra készült, látta-e a bizottság esetleg, be volt csatolva a korábbi anyagokhoz, mert ugye most csak egy ilyen négy oldalas anyag van előttem, valószínűleg nem lett becsatolva, vagy lehet ezt utólag kérni? Én szeretném ezt megnézni, azért pontosan, mert hogy itt szerepel az 5. oldalon, hogy második értékbecslésben 80 és 130 millió közötti sávban határozták meg ennek az ingatlannak az értékét. Ami hát azért akárhogy is vesszük, 62 százalékos eltérés van a fölső meg az alsó összeg között, ami szerintem egy ingatlan értékbecslésnél nem megengedhető, vagy legalábbis nagyon furcsa, tehát én kíváncsi lennék hogy mi az oka ennek a magas sávnak. Másrészt itt a megállapítás valóban 44,6 millió forintos nyereséggel zárult ez az ügylet, hát szerintem is eléggé cinikus megjegyzés, mert egy ingatlannak a könyv szerinti értékét azért nem lehet a piaci értékkel összevetni nem ahhoz kell számolni a nyereséget. Ugye az ingatlanoknak piaci értékük van. Mindig az adott kor piaci értéket kell alapul venni, és akkor ahhoz kell  számítani esetleg a nyereséget vagy a veszteséget, mert hogy az ingatlanoknál is számolnak el értékcsökkenést, és azért hát itt például el volt számolva ez a, ez le is volt írva,  szóval én ezt így hát nagyon furcsának és talán elfogadhatatlannak tartom, nekem is kérdésem, hogy pontosan milyen jóléti célokra fordították ezt a nyereséget, illetve, hogy itt valahol valamelyik oldalon szóba kerül, hogy a Fővárosi Önkormányzat, mint többségi tulajdonos csak a delegált tagjain keresztül érvényesíthette a szándékát, hogy kisebbségben voltak, így hát nem,  valószínűleg nem az ő szándékuk érvényesült az eladáskor, bár ez nem derül ki ebből az anyagból. Úgyhogy az én kérdésem még az is lenne, hogy mi volt a Fővárosi Önkormányzat szándéka ezeknek az ingatlanoknak az eladása során? Támogatta az eladást, és melyik értéken támogatta? Köszönöm szépen. 

Andó Sándor: Hutiray Gyula alelnök úr. 

(Mikrofon nélküli beszélgetés, nem érthető.)

Hutiray Gyula: Egy apróságra szeretném képviselő társaim figyelmét felhívni. Hogy a Számviteli törvény nem teszi azt lehetővé, hogy azokat a mondatokat, amiket itt elmondtak, nem lehet azt mondani, hogy a könyv szerinti érték az irreleváns. Az ilyen mondat a Számviteli törvény semmibe vételét jelenti. Az egy más kérdés, teljesen más kérdés, hogy hogyan próbálunk mi, vagy a Belső Ellenőrzés vagy a CSM-nek az igazgatósága vagy bárki megítélni egy ügyletnek, ingatlan értékesítési ügyletnek a sikerességét. Beszéljünk akkor, arról, a sikerességről. Ez az ügylet annyiban volt sikeres, hogy 2007-ben sikerült 3 évi kolbászolás után eladni az ingatlant. Nyereséges annyiban volt a Számviteli törvény fogalmai szerint, amennyi az értékesítési ár és a nyilvántartási érték közötti különbség. Ennyivel járult hozzá annak az évnek az eredményéhez ez az akció, ez a tranzakció. Ezt teljesen fölösleges olyan fogalmakat használni ebben a tekintetben, ami ellentétes a Számviteli törvénnyel. Újra mondom, hogy azt meg lehet kérdezni, bárki megkérdezheti, hogy most utólag ezt eredményesnek tartjuk-e, vagy mennyire eredményesnek? Amit a képviselő társam itt a végén fogalmazott, hogy a piaci értékhez képest mérjük azt, hogy ahhoz képest többért vagy kevesebbért adtunk el valamit, az ebben, amit ha szó szerint veszem, amit mondott, akkor az egy tautológia. Hát a piaci érték annyi, amiért el lehetett adni. Attól se több se kevesebb az eladási ár. Az, hogy az értékbecslés előzetesen mit határozott meg, az egy más kérdés. Az értékbecslésben meghatározott árhoz képest lehet beszélni többlet sikerről vagy kudarcról. Ugye értékbecslés által megállapított ár alatt többnyire nem lehet értékesíteni, tehát ilyen értelemben kudarc nem lehet, legfeljebb az a kudarc, ha nem sikerül valamit eladni.  Stb. stb. Tehát azt én is nehezményezem, de hozzá teszem, 2007-re visszamenőleg különösebb következmények nem fűződhetnek ahhoz, hogy hogyan lehetett az értékbecslésnek egy ilyen széles sávot meghatározni? Ez arra utal, hogy az értékbecslés az valójában nem volt értékbecslés. Valaki két kézzel ütött egyszerre a hasára, a baloldali hasra, vagy a jobb oldali hasra, mindegy, hogy melyik oldali hasra, azt mondta, hogy 80, a másik oldali hasra azt mondta, hogy 130, bíztak benne, hogy e között valahol majd csak eltalálják az árat. Mindent összevetve én azt gondolom, hogy a Csatornázási Művek 2007-es értékesítését 2013-ban vizsgálni az sok eredményre nem fog vezetni. Tehát most már majdnem mindent tudunk erről a dologról, még nem néztük meg, hogy pontosan ki volt akkor a ingatlan értékesítési osztálynak a vezetője, meg kik ültek az igazgatóságban, meg stb. stb. Tehát ilyen személyi kérdéseket még nem vizsgáltunk, de ebben az ügyletben már messzire nem fog jutni semmilyen vizsgálat. Úgyhogy én határozottan azt javaslom, hogy zárjuk le ezt a dolgot. Vegyük tudomásul, amit tudunk róla, és hogyha nagyon specifikus kérdésünk van, akkor vizsgálódjunk tovább. 

Andó Sándor: Valóban én azt gondolom, hogy Hutiray úrnak teljesen igaza van, és egyetértek vele, és megjegyzem azt, hogy az a megkérés, hogy előzetesen bizonyos értékbecsléseket a bizottság megtekintsen, a bizottság sajátos hatásköréből sem adódik, mert jelentem, utólagos ügyekkel foglalkozik, és nem hogy a jövőbeli ügyekkel kapcsolatban döntéseket, másrészt meg a Csatornázási Művek mint önálló jogi személyiséggel rendelkező szervezet, amelynek persze a fő tulajdonosa az Önkormányzat, szabályozva vannak melyek az ügyek, amelyeket a Közgyűlés vagy adott esetben a Gazdasági Bizottság elé kerülnek, egy ilyen probléma nem merült fel ennél az esetnél, a Gazdasági Bizottság nem tárgyalt volna olyan ügyet, melyet nem kellett volna, vagy Közgyűlés, de ha a Pénzügyi Ellenőrző Bizottság semmiképpen nem merült fel, hogy bármilyen előzetes  döntés kellett volna hoznia.  Az, hogy pedig, hogy hogyan van az eredmény számítva, azt szabályok döntik el. Tehát mindenképpen én azt gondolom, hogy rossz iránya a vitának ebbe az irányba vitele. S ugyanakkor meg azt is látjuk, hogy a jelen pillanatban hogy  az ingatlan piac   hosszú idő óta hát pang, és nem egy ingatlan ügyünk van, amelynek az eredményét ha megnézzük, akkor azt látjuk, hogy a korábbi értékbecsléshez képest esetenként jelentősen változott a későbbi értékbecslés,  mert valójában igazán egy dolgot lehet egy értékbecsléssel megállapítani, hogy az újra előállítási érték vélhetően menyi lehet. Ez pedig nem egy piaci érték, mindenképpen egy tájékozódás, (Mikrofontól messze folytatja, nem érthető.)
Jellemzően háttér ingatlanokról én azt mondanám, hogy jelen pillanatban ez szinte a nullához konvergálna. Tehát megítélni 2013-ban egy 2007-es ingatlan értéket, hát én azt mondom, tényleg valamilyen politológus vita tárgya lehet, de én erre nem igazán….. (Mikrofontól messze folytatja, nem érthető.) Én azt hiszem, hogy a Belső Ellenőrzés elvégezte a tevékenységét, megfelelően elvégezte, és ha van konkrét javaslata bárkinek, hogy még milyen irányban látná szükségét vizsgálatnak,  azt természetesen meg lehet  vitatni, de én azt gondolom, hogy itt tulajdonképpen az ügyet érdemes lezárni és más területre áttérni. Köszönöm szépen. Átadom a szót Kerékgyártó Krisztinának.

Kerékgyártó Krisztina:  Köszönöm szépen. Hát én azért nem azt gondolom, hogy egy 2007-es ügyet ma nem érdemes vizsgálni, hiszen ma került a napirendünkre, ma kell foglalkoznunk vele. Én igaz, hogy új vagyok ebben a Bizottságban, úgyhogy én most látom először, ezért is szerettem volna, szeretném kérni továbbra is, hogy a korábbi anyagokat megkaphassam. Tehát szeretném a bizottság korábbi anyagait ezzel az üggyel kapcsolatban megkérni, és továbbra is szeretném az értékbecslést látni, leginkább azért mert, hogy én értékbecslő szakember is vagyok, tehát azt meg fogom tudni értékelni azt az értékbecslést, és nekem ez nagyon furcsa, tehát én még ilyen értékbecslést nem nagyon láttam, ahol 62 százalékos eltérés van az alsó és a felső értékhatár között. Most előre nem szeretnék mondani semmit, mindenesetre szeretném megnézni. Ja, még valamit szerettem volna mondani, de az most nem jut az eszembe. Úgyhogy egyelőre akkor, akkor ennyi. Jó.

Andó Sándor: Fekete László

Fekete László: Köszönöm szépen. Én továbbra sem kaptam választ a kérdéseimre. 

(Mikrofon nélküli közbeszólás, nem érthető.)

Andó Sándor:  Jó. Hát én először a képviselőknek megadom a szólási lehetőséget és utána a válasz lehetőséget megadom … (többen beszélnek, nem érhető a szöveg) Még van bejelentkező. Dr. Kaltenbach Jenő.

Kaltenbach Jenő dr.: Gyakran előfordul, lassan kezdem megszokni három év után, hogy egy kicsit süketek párbeszéde folyik. Valaki mond valamit és erre jön egy állítólag egy válasz, de nem arra válaszol az illető, hanem valami mást mond, és akkor úgy érzi, hogy az egyensúly helyre billent. Én csak azt mondtam, hogy nehezen tudom elfogadni sikerként és nyereségként, hogyha a piaci érték, pláne ilyen összegben, ha a piaci értékhez képest semmiféle nyereség nincs, csak a könyvszerinti értékhez képest. Hát ez, arról nem is beszélve, hogy lehet, hogy a Számviteli törvény azt mondja, amit az elnök úr mondott, ezt nem vitatom, de bocsánat, ebben az országban számos büntető eljárást folyt és folyik most is ingatlanok értékesítésével kapcsolatban, általában hűtlen kezelés szokott lenni a vád, mert nem azon az áron adták el az ingatlant, mint amilyen áron állítólag el kellett volna adni. Itt pedig azt mondjuk, hogy egy ingatlan, aminek a piaci értéke a becslés szerint 80 és 130 között mozog, elkelt 82,5 millióért, és abból keletkezik valahonnan hirtelen 44,6 millió forint nyereség a könyvszerinti értékhez képest. De bocsánat, akkor ezek szerint hogyha ez a cég eladja a könyvszerinti értéken vagyis mit tudom én, harminc valahány millió, akkor az rendben van? Én ebben az esetben büntető eljárást kezdeményeznék hűtlen kezelés vádjával. Akkor is, hogyha a könyvszerinti értéknek megfelel, mert a piaci értékhez képest távolról sem kielégítő ez a jogügylet. Most ezt elfogadjuk, hogy a könyvszerinti értéket kell számba venni, akkor vonjuk vissza az összes büntető feljelentést, amit a csodálatos hogyishívják ezt az urat, aki ezzel foglalkozott, Budai úr az utóbbi időben tett, meg azt megelőzően, mert ott ilyen árkülönbségek nem voltak. 

Andó Sándor:  én csak a Kaltenbach úrnak a megjegyzéséhez azt fűzöm hozzá, hogy valójában két dolog amit összetartozónak vél, az nem tartozik össze. Tehát egyik oldalról van egy szabályszerűségi vizsgálat, másik oldalról meg úgy gondolja, hogy itt hűtlen kezelés történt, azt független ettől a szabályszerűségi vizsgálat eredményétől, ezt meg lehet tenni. Itt végül is a szabályszerűségi vizsgálat csak azt tudja vizsgálni, hogy szabályszerű volt-e? Szabályszerű volt. Az, hogy célszerű volt, az megint más kérdés, és azt is lehet vizsgálni, amit ez a vizsgálat ide rakott elénk, az a szabályszerűségről szól. És csak nagyon zárójelben jelzem meg, hogy tegyük föl, xy vásárol egy telket 2007-ben, és 2010-ben azt eladja, ez után és eredményt, ha úgy tetszik különbség van a vétel és az eladás között, az után adót fizet, holott lehet arra mondani, azt mondani, hogy valójában hát nem hogy nőtt az értéke, hanem csökkent. Szabályok vannak, ezek a szabályokat kérik számon tőlünk a jogalkalmazók és hát azon túlmenően persze lehetnek erkölcsi aggályaink, vagy megjegyzéseink. Összességében nekem nincs, mert azt gondolom, hogy ez egy sikeres ingatlan értékesítés volt, és könnyen lehetett volna, hogy ez az értékesítés nem valósul meg, és annak meg továbbra is költségei vannak. De ugyanakkor én azt mondom, ez a ingatlan értékesítés ez képviselői kezdeményezésre történt, nem tudom vagy bizottsági kezdeményezésre, tekintve hogy ennek a közvetlen hatálya nem a bizottsági hatáskörbe tartozik, és ha aki evvel kapcsolatban anyagokat kíván, az természetesen meg tudja kapni mint képviselő, és forduljon a főjegyző asszonyhoz, illetve az archívumban ami ugye a Közgyűléssel és bizottságokkal kapcsolódó történethez meg tudja találni, de ezen túlmenően más anyagokra van szüksége, mint képviselőnek, vagy mint külső bizottsági tagnak, meg van rá a módja, hogy bármilyen anyagot beszerezzen. De valójában kérdezem, akkor milyen kezdeményezésre indult ez a belső ellenőrzési vizsgálat?  Hogy? PEB határozat volt. Tehát akkor valamikor hoztunk egy ilyen határozatot, hogy egy szabályossági ellenőrzés történjen meg. Ez megtörtént. Ehhez képest még a bizottságnak van valamilyen más szándéka, akkor esetleg hoz egy másik határozatot. Tehát ennyi. Most én megadnám a szót a viszontválaszra, amik itt elhangzottak. Ez csupán csak..

Molnár Beáta: Be vagyok kapcsolva? Formálisan itt ugye nem voltam vizsgálatvezető, de ténylegesen én végeztem el az ellenőrzést. Tehát ezért én szólnék hozzá. Most itt a felvetett kérdések közül már azért sok mindenre ön is válaszolt, meg a Hutiray úr is válaszolt, de én azért szeretném a magam részéről, hogy kerek legyen a történetet elmondani. Az én álláspontomat, illetve a jövőre nézve is, hogy akkor esetleg ne fussunk bele többet olyan problémába, ami, ami szerintem valójában nem probléma. Tehát akkor kezdeném azzal, hogy itt a szabályozottság. Ugye itt csak előzményként teszem hozzá, hogy már volt egy ingatlan értékesítési vizsgálat a Vízműveknél. És ugye most pedig a Csatornázási Műveknél. Na, most én egy picit, mivel mindkettőt én végeztem, tehát össze tudom hasonlítani a kettőt, hogy a Vízműveknél sokkal részletesebb szabályozás van erre vonatkozóan.  Őnáluk az ingatlan értékesítés az egy sokkal gyakoribb folyamat, tehát indokolt az, hogy ők szabályozzák azt. A Csatornázási Műveknél ez egy teljesen egyedi dolog. Ebből következően szinte semmilyen szabályozás nem létezik rá. Az létezik, hogy ilyen esetben az igazgatóságnak kell dönteni az értékesítésről. Tehát itt nincs ellentmondás, amit jelzett képviselő úr. Ugyanis azt a szabályozást, ami van, azt ők betartották. Az egy más kérdés, hogy valóban részletes szabályozás erre egyébként nincsen. Az is egy más kérdés, hogy az igazgatóság milyen határozatott hozott az ingatlan értékesítésekről, illetve a szerződésről. Tehát itt is összehasonlításképpen tudom mondani, hogy van amikor az igazgatóság olyan határozatot tartott, bocsánat, olyan határozatot hoz, hogy egy konkrét partnerre egy konkrét összegre mondja azt, hogy igen vagy nem. Viszont nincsen kötelezettsége arra, hogy ilyen típusú határozatot hozzon. Ebben az esetben nem ez történt. Ebben az esetben kétféle határozatot hozott. Az időszak elején azt, hogy egy elvi hozzájárulás az értékesítéshez, majd pedig a később pedig azt, hogy hozzájárul ahhoz, hogy minimum könyvszerinti értéken eladják ezt az ingatlant és a szerződést megkössék. Tehát további feltételeket nem szabott, és ez jogában állt. Hozzáteszem, hogy egy x év után, tehát miután sikertelenül próbálták ezt az ingatlant értékesíteni. Tehát ennyit a szabályossági részéhez. Az, hogy ők ezt jóléti célra fordították illetve, hogy itt karbantartásra költöttek pénzt. Ezen a területen voltak még ingatlanok. Az más kérdés, hogy milyen állapotban voltak. Tehát valószínűleg itt azért történt még egyrészt valami karbantartás illetve költségek még mindenképpen felmerültek már csak a telek kapcsán is. Tehát őnekik valamennyit rá kellett költeni még erre az ingatlanra, de természetesen minél tovább megtartják, és minél később értékesítik ezek a költségek folyamatosan felmerültek volna. Tehát ebből a szempontból is célszerű volt nekik úgymond minél hamarabb megszabadulni ettől az ingatlantól. A jóléti célra történő fordítása ugye ez ők erre egy kötelezettséget vállaltak, hogy ők erre fordítják. Én pedig egy kimutatást kaptam aláírással, mindennel együtt egy nyilatkozatot, pecsétet, hogy őnáluk gyűjtik különböző számokon a főkönyv elszámolásban azt, hogy ugye mit mire fordítanak, és mit tekintenek jóléti célnak. Tehát én ez alapján a kimutatás alapján írtam le azt, hogy jóléti célra fordították. Több idővel én rendelkezem, stb. stb. Na most ami a úgymond legérdemibb részét illet, ami itt felmerült. Ugye itt a Számviteli törvény az úgy szabályozza az ingatlanokkal kapcsolatos érték meghatározását, hogy telekre, földterületre nem lehet tervszerinti értékcsökkenést elszámolni, csak terven felüli értékcsökkenést abban az esetben, amennyiben a az ingatlan értéke jelentősen a piaci ár alá megy valamilyen okból kifolyólag. Itt ez az eset nem merült fel, csak mondom. Viszont hogyha a piaci ár magasabb, mint a teleknek vagy a földterületnek az értéke, akkor lehetőség van érték helyesbítést elszámolni. Tehát magyarul, ha egy cég mondjuk, követné azt, hogy az ő ingatlanjai, a föld és a telek tekintetében mennyit érnek, és ő azt látnák, hogy a piaci érték magasabb, mint az ő nyilvántartási értékük, tehát a könyvszerinti értékük, akkor lenne lehetőségük, hogy ezt fölfelé korrigálják. Viszont ez nem kötelező. Tehát ezt számon kérni rajtuk nem lehet. Tehát magyarul ők a főkönyvben innentől kezdve nyilvántartották azon az értéken, ami annak idején a bekerülési érték volt. Nem volt szükség terven felüli értékcsökkenés elszámolására, tehát ez az érték azt gondolom, hogy korrekt. Na, most az ingatlanhoz is,  tessék (valaki mikrofon nélkül belekérdezett)  fogom mondani. Az ingatlanhoz viszont hozzátartoznak még az épületek is, amire viszont a Számviteli törvényben más elszámolás vonatkozik. Ugyanis ez tervszerinti értékcsökkenést is el kell rá számolni, és ugyanígy az előbbi feltételek szerint terven felüli értékcsökkenést bizonyos esetben illetve értékesítést is lehet, de azt nem kötelező. Ugye, meghatározott feltételek mellet. Na most itt, mivel ezeket az épületeket ugye elöntötte az árvíz, megromlott az állaguk, nem tudták már az eredeti célra használni ezért terven felüli értékcsökkenéssel elszámolták a az értékvesztést. Tehát ez jelenti magyarul a selejtezést, hogy tulajdonképpen kivezették a könyvekből. Na most a nyereséget ezek után ugye mi nem tudjuk másképp számolni, csak úgy, hogy a befolyt árbevétel és a könyvszerinti értéknek a különbözete. Ez volt az a bizonyos negyven akárhány millió forint, és ez ezzel nem lehet mit csinálni. Most az már egy más, tehát, ez annyi, amennyi. Ez tényszerűen annyi amennyi. Ugye ez az ügylet akkor lett volna veszteséges, hogyha a könyvszerinti érték alatt tudják csak eladni. Tehát mit tudom én harminc x millió forintért. Na most az már egy másik történet, hogy egyrészt, hogyha a piaci ár mondjuk 80 és 130 millió forint között van az értékbecslés szerint meghatározva, és egyébként ők el tudták volna adni mondjuk 150 millióért vagy 20 millióért, csak mondok valamit, akkor nyilván egy extra nyereséget realizáltak volna. De ez már egy másik történet. Tehát itt az ellenőrzést, ezt nem is tudja vizsgálni. Itt csak arra tudok utalni, amit az Andó úr is mondott, hogy tényleg ezt figyelembe kell venni, hogy árterületről van szó. Innentől kezdve teljesen kiszámíthatatlan az, hogy a telek értéke az merre felé megy. Tehát elképzelhető éppen az is, hogy növekszik, de elképzelhető az is, hogy csökken, és még kedvezőtlenebb feltételekkel tudták volna eladni. Ők annyit el tudtak érni, hogy az az egyetlen ajánlat, ami volt, ugye hetven millió forintról szólt, és ők ezt még feltornázták. Nyilván azt is figyelembe vették, hogy az értékbecslés alsó határa 80 millió forint volt. Tehát, és ők, nekik végül is sikerült egy picivel 80 millió forint fölé menni. Tehát én azt gondolom, hogy a  tulajdonosnak az érdekét ilyen értelemben vették figyelembe, és mi csak ezt tudjuk vizsgálni, hogy az a testület, akinek erre joga és kötelezettsége volt, hogy egy ilyen ügyletet lebonyolítson, az a jogszerűen bonyolította-e le, illetve hogy nem okozott-e veszteséget a cégnek és ezen keresztül a Fővárosnak. Na, most itt ez nem történt. Az pedig egy másik történet, de arra viszont én nem tudok válaszolni, tehát az ingatlan értékbecslésnek a jóságát vagy éppen a nem jóságát tehát azt viszont én nem tudom felülvizsgálni. Tehát erre én is csak azt tudom mondani, hogy Önöknek elvileg ott van erre az az anyag, de ha nem és én kapok erre kérést, akkor én is, mert nekem munkaanyagként meg van, oda tudom adni, de azt, hogy ebből esetleg hogy most valamit ki tudnak-e hozni vagy nem, azt én nem tudom. Tehát én a magam részéről ezt tudtam megvizsgálni, és nem tudtam igazából belekötni ebbe az értékesítésbe. Nem is ez volt természetesen a cél, csak úgy mondom, hogy tehát nem láttam semmi olyasmit, ami nyilvánvaló lett volna, hogy itt valami jogszerűtlen vagy gazdaságtalan dolog történt volna. Köszönöm szépen. 

Andó Sándor: Én is köszönöm. Fekete László.

Fekete László: Köszönöm szépen. Én ezt nem egészen így látom, ahogy a kolléganő elmondta. Az, hogy a Vízművekhez képest a Csatornázási Műveknél lényegesen alacsonyabb szinten állt az ingatlanok értékesítésének szabályozása ezt Ön mondta, ez itt a folyamat leírásából látszik. Én ezt egy meglehetősen kontár módon értékesített ingatlan vagy kontár módon lefolytatott értékesítésnek gondolom. Az, hogy kiírom a telek sarkára, hogy eladó, az egy dolog. De hogyha én itt maximalizálni akarom a bevételt, akkor nem ez az egyetlen módja, és nem hivatkozom rá, hogy három évig ki volt írva a telek sarkába, és lehet, hogy a második hét után a szél letépte a táblát. Ez nagyon messze áll egy gondos ingatlan értékesítéstől. A épületek esetében az, hogy nullára le voltak írva könyv szerinti értékük nulla volt, ahhoz képest két ízben is tetőcserét hajtottak végre. Ez is az anyagban szerepel. Akkor mi ez, ha nem ráfordítás? Amit minimum le kéne vonni, hogyha nyereségnek nevezzük a könyv szerinti érték és a bevétel közötti különbözetet nyereségnek nevezzük, akkor a ráfordításokat le kéne belőle vonni. Ha már számszakilag itt szőrözünk. És egyáltalán az egész anyagból számomra nem derül ki továbbra sem a Fővárosi Önkormányzat érdekeinek a képviselete, illetve az, önkormányzat érdekeivel való összevetés. 

Andó Sándor: Kér még jelentkezést alelnök asszony.

Kerékgyártó Krisztina: Köszönöm szépen. Köszönöm szépen a belső ellenőrzés válaszát, és én nem is arra irányult az én kérdésem meg az én felvetéseim korábban, hogy esetleg ott probléma lenne, vagy esetleg nem úgy végezték el a vizsgálatot ahogy kellett volna, hanem hogy a  megállapítás, tehát egyrészt ugye a korábbi anyagokat nem láttam, és az az értékbecslés továbbra is nagyon érdekelne, úgyhogy én akkor ha ezt így lehet, akkor szeretném kérni ezt az értékbecslést, hogy megkaphassam. Úgyhogy, ha nem, akkor majd más úton módon hozzájutok, a másik pedig az, hogy igen továbbra is én is azt kérdezném, hogy mi volt az önkormányzat szándéka ezzel az eladás során, mert hogy ugye az ki lett emelve, hogy 3 fős volt az önkormányzati delegáltak létszáma, és nekem nagyjából az jött ki abból a mondatból, hogy az önkormányzat nem biztos, hogy el akarta volna adni, meg nem biztos, hogy ezen az áron, vagy ilyen módon. Úgyhogy erre, még ha kaphatnék választ, akkor köszönöm.

Molnár Beáta: Igen, azt szeretném mondani. Jó vagyok? Igen, a nyereséghez azért azt az egy mondatot hozzá tenném még, hogy abban valóban igaza van Önnek, hogy ez abból a szempontból nem egy teljesen pontos érték, hogy nyilvánvaló, hogy egyéb költségek felmerülnek, tehát mit tudom én például  akár az értékesítési folyamatnak is, hogy ezzel foglalkoztak, vannak költségei. Tehát de mivel ezt másképp számolják el, tehát nem lehet ezt teljesen pontosan összehasonlítani, de ugyanakkor meg nagyságrendileg ez nyilvánvalóan százezres, nem olyan nagy összegek. Tehát azért is mondom, hogy most ez lehet, hogy nem éppen 45 millió forint, hanem csak 43, most csak mondtam valamit, de én ezt nem tudom másképp kezelni. Tehát ez az egyik dolog. A másik része pedig az, hogy a bocsánat, kicsit már szenilis vagyok, ja igen, az önkormányzat érdeke. Igen, tehát én elkértem minden anyagot, ami ezzel kapcsolatos. Tehát jegyzőkönyveket. Én is láttam a dokumentumokból is, és azt el is mondták, hogy nem volt hozzászólás. Tehát gyakorlatilag meg voltak a szavazatok az önkormányzati delegáltak is, tehát láthatóan igennel szavaztak, viszont nem volt róla tárgyalás. Tehát az, hogy őnekik még a fejükben mi volt vagy mi nem volt, azt nem tudom megmondani. Köszönöm.

Andó Sándor: Hogy látta-e más, módosító javaslat nincs. Megjegyzés nincs. Én az alelnök asszonynak azt tudom mondani, bármilyen hivatalos anyagot jobban mondva bármilyen anyagot hivatalosan akar kérni, akkor a főjegyző asszony, aki adott esetben intézkedhet a Csatornázási Művek felé, ha azok az anyagok esetleg nincsenek meg nálunk, tehát én ezt tudom javasolni, hogy főjegyző asszonnyal vegye fel a kapcsolatot anyag ügyben. Illetve vannak nyílt anyagok amelyek rajta vannak az archívumon, meg kell nézni, hogy voltak-e, (Mikrofon nélküli kérdés alelnök asszonytól, nem érthető.) Biztosan nincs fenn, úgyhogy én azzal kapcsolatban a főjegyző asszonyt javaslom. Jó. Akkor a Pénzügyi Ellenőrző Bizottság úgy dönt, hogy a Fővárosi Csatornázási Művek ingatlan értékesítése szabályszerűségének ellenőrzéséről szóló jelentést tudomásul veszi. Szavazzunk most.


	A Pénzügyi Ellenőrző Bizottság     158/2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Fővárosi Csatornázási Művek Zrt. (1087 Budapest, Asztalos Sándor utca 4.) ingatlanértékesítése szabályszerűségének ellenőrzéséről szóló jelentést tudomásul veszi.

Szavazás:      2    igen,     2     nem,       1    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

Andó Sándor:  Kettő igen szavazattal, kettő nem szavazattal egy tartózkodással nem vette tudomásul. Mindenesetre, de volt egy jelentés, amit a bizottság kért, a kronológiában. Most, hogy nem fogadtuk el a jelentést, azt azért meg kellett volna mondani az ellenőrzési osztálynak, mi az a anyag amire kíváncsiak vagyunk, vagy mi az a vizsgálat, mert én megítélésem szerint a Belső Ellenőrzés elvégzett egy vizsgálatot, az a vizsgálat kerek, szabályszerű. Most az eljárás szerint, ugye a bizottság bizonyos idő után, vagy a belső ellenőrzés vélhetően beterjeszti újból ezt az ellenőrzési anyagot tárgyalás céljából. De nem lesz okosabb. Hogy most mi volt a kifogás? Mert ami a vitában elhangzott kifogásként, hát az nem ehhez a témakörhöz tartozik. Na, most viszont hogy ehhez a témakörhöz tartozzon, célszerű lett volna megfogalmazni konkrétan, egy határozati javaslatban, na hogy ezt kérjük. Ezt nem történt meg. Tehát én nem értem a bizottságot. Illetve a bizottság jelenlévő tagjait. Akik tartózkodtak, illetve nemmel szavaztak. De viszont a napirendet bezártam. Köszönöm szépen. Hutiray Gyula alelnök úr.

Hutiray Gyula: Köszönöm szépen. Itt ugyan a napirend lezárásra került, de meg tudom erősíteni azt amit a napirendi vitában is mondtam. Csak akkor van értelme tovább foglalkozni ezzel az üggyel, ha van valami specifikus kérdésünk. Én is azt gondolom, hogy ilyen nincs. Tehát én se látok semmilyen lehetőséget arra, hogy ez ismételten napirendre kerüljön. 

Andó Sándor:  Jó. Még a képviselők gondolkodnak, egyebekben esetleg még visszatérünk. Én azt gondolom, hogy egy jó határozati javaslat segíthetne ennek az ügynek a dolgát, de legfeljebb még egyszer napirendre tűzzük. Dr. Kaltenbach Jenő.

Kaltenbach Jenő dr.: Hát hogy megpróbáljam valamennyire előre vinni a dolgot most már nem fogadta el a bizottság, nyilván kell vele foglalkozni, mert hiszen a bizottság nem fogadta el a jelentést. Ugye a legtöbb bírálat az a ha jól gondolom két dolgot érintett. Egyrészt a nyereség ügy. Ugye ezt nyereségként való elszámolása lehet, hogy ez egyszerűen csak egy szóhasználattal, lehetne ezt a mondatot korrigálni úgy, hogy mi tudom én, a könyv szerinti értékhez képest, vagy valami ehhez hasonló, hogy, hogy valamivel közelebb kerüljünk a valósághoz. A másik dolog pedig hát, ugye bírálat érte a pontosságot. Itt Fekete kolléga több olyan tételt említett, amit nem vettünk figyelembe. Na, most hát a jelentésben az szerepel, hogy 44,6 millió forint volt a nyereség, holott, míg az Önök, az Ön által elmondottak szerint is valószínűleg kevesebb volt, mert különböző költségeket nem vettek figyelembe. Hát akkor legalább ezt korrigáljuk. Egyébként az az összeg, amiről itt szó van, az nem egy-két milliós tétel, hanem annál lényegesen nagyobb. Tehát akkor legalább ezt kellene korrigálni és pontosítani. A harmadik dolog pedig, ami, ami szóba került, nem lehetne megfogalmazni, hogy az önkormányzat érdekei az üggyel kapcsolatban ezek és ezek voltak, ezeket ehhez képest teljesítette, nem teljesítette, mit tudom én. Ennyi. Ezeket a bírálatokat fogalmaztuk meg itt többen, ez nem gondolom, hogy ördöngösség lenne kipróbálni, és újra idehozni az anyagot és akkor valószínűleg nem lennének további viták. 

Andó Sándor:  Nos. Látom. Fekete László még egy ügyrendit javasol.

(Közben mikrofon nélkül Hutiray Gyula: le van zárva a napirend.)

Fekete László: Köszönöm szépen. Az lenne a javaslatom, hogy a napirendet lezártuk, utána a folyosón beszélgethetünk róla akármennyit, haladjunk tovább. Köszönöm szépen. 

Andó Sándor:  Jó, hát ezt nem teszem fel közszavazásra ezt az ügyrendi javaslatot. Tekintve, hogy már lezártam. És az elnök határtalan jóindulatából fakadóan még szót adtam két képviselőnek evvel kapcsolatban, bár van róla megjegyzésem, továbbra is az előzőhez képest, hogy hát napirenden belül konkrét módosító határozati javaslatokkal célszerű javítani a munkát. Úgyhogy igen. 

(Az ülés ezen szakaszán 10 óra 57 perckor dr. Kaltenbach Jenő képviselő elment. Hutiray Gyula képviselő jelzi, hogy ő még marad. A Pénzügyi Ellenőrző Bizottság 4 fővel határozatképes.)


9. napirendi pont
Ellenőrzési jelentés a Fővárosi Önkormányzat Idősek Otthonánál (8153 Polgárdi, Ipartelepek Somlyói u. 2.) lefolytatott szabályszerűségi pénzügyi ellenőrzésről
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor:  Igen? Akkor még határozatképesek vagyunk? Jó, jó, köszönöm szépen. Akkor hát most már könnyű, hol tartunk? Nyolcasnál? Tehát. A 8-as számmal jelzett napirendet tárgyaljuk, ami, ez a lapom mintha hiányozna. Ellenőrzési jelentés a Fővárosi Önkormányzat Idősek Otthonánál lefolytatott szabályszerűségi pénzügyi ellenőrzéséről. Kérdezem, hogy van-e kérdés? És megjegyzés? Janza úr.

Janza Péter dr.: igen. Szeretném tájékoztatni a bizottságot, hogy a 8-as és a 14-es napirenden szereplő két idősek otthonával kapcsolatos jelentésünket reggel tárgyalta a Szociális és Egészségügyi Bizottság, és Velkey úrék elfogadták a jelentést. Valamint kiegészítésként mondanám, hogy ez két jól működő, mint a 8-as, mind a 14-es, 14-esnél nem fogom még egyszer elmondani, két jól működő idősek otthona. Tehát ezért a jelentés adminisztratív problémákat tárt fel, tehát a működésben jelentős problémát nem láttunk. Köszönöm szépen. 

Andó Sándor:  Valóban. Olvastuk. Ez egy jól működő, és a 14-esre is ezt el lehet mondani. Van-e hozzászólás, megjegyzés, módosító javaslat? Nincs, akkor a Pénzügyi Ellenőrző Bizottság a Fővárosi Önkormányzat idősek otthonánál lefolytatott szabályszerűségi pénzügyi ellenőrzésről szóló jelentést tudomásul veszi, elfogadja. Szavazzunk most. 


	A Pénzügyi Ellenőrző Bizottság   159/2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Fővárosi Önkormányzat Idősek Otthonánál (8153 Polgárdi, Ipartelepek Somlyói u. 2.) lefolytatott szabályszerűségi pénzügyi ellenőrzésről szóló jelentést tudomásul veszi, elfogadja.

Szavazás:       4   igen,     0     nem,       0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


10. napirendi pont
Ellenőrzési jelentés a Kulturális, Turisztikai és Sport Főosztály felügyelete alá tartozó intézményeknek, szervezeteknek nyújtott támogatások, valamint a pályázaton elnyert támogatások pénzügyi-szabályszerűségi ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor:  Következik ellenőrzési jelentés a Kulturális, Turisztikai és Sport Főosztály felügyelete alá tartozó intézményeknek, szervezetnek nyújtott támogatások, valamint a pályázaton elnyert támogatások pénzügyi-szabályszerűségi ellenőrzéséről. Kérdezem, hogy van-e szóbeli kiegészítés, megjegyzés? Igen?

Janza Péter dr.: Kovács Judit vizsgálatvezető asszony mondaná el a … 

Kovács Judit: Ő, nem tudom, hogy fel fog-e merülni a tisztelt bizottság tagjaiban, ő, hogy alapvetően a haszonbérbe-adási szerződésekkel voltak itt problémák. A főosztály tájékoztatott bennünket, hogy a Közgyűlés tárgyalta a BSESZ Budapesti Sportszolgáltató Nonprofit Kft. megalapításának valamint a város, az ISMAK, és a Városligeti Műjégpálya szervek megszűntetésének koncepcióját. És ennek kapcsán át fogják tekinteni a haszonbérbe-adási szerződéseket is, és december 31-ig vállalták, a főosztály, hogy ezt a kérdést rendezni fogják. Köszönöm.

Andó Sándor:  Hutiray Gyula alelnök úr.

Hutiray Gyula:  Köszönöm szépen. Csak jelezni szeretném, hogy ehhez képest a Közgyűlés megváltoztatta az álláspontját. Kft. nem jön létre. A tegnapi nappal létrejött viszont egy közös intézmény, legjobb tudomásom szerint, aminek a holnapi közgyűlés napirendjén szerepel ennek az új intézménynek, ami az Iharos és a Műjégpálya egyesítése, az új vezetőjének a kinevezése, megválasztása. Ez nyilván nem érinti azt a kérdést, hogy a koncepciót azt felül lehet vizsgálni, de pillanatnyilag kft nincs. Tehát amikor ez az információ született, amire hivatkozott, akkor feltételezem, hogy akkor még úgy volt, mert valamikor úgy volt. Most meg másként van. Nem hiszem, hogy a lényeget érinti…   (mikrofon nélkül fejezi be a mondatot)

Andó Sándor:  Jó. Főosztály részéről van-e megjegyzés? Jó. Hát én azt gondolom, hogy kialakul a végső megoldás, mert itt azért számos észrevételt meg lehetne tenni. De végeredményben hát ez valamikor ki fog alakulni, gondolom 2014 költségvetés időszakára ez már, vélhetően ennek lesz egy utóellenőrzése, és akkor gondolom, nem kapkodják el, és akkor lehet, hogy akkor már rendben lesz. Jó. Igen? Hutiray Gyula alelnök úr.

Hutiray Gyula:  még akkor azért annyit hozzátennék, hogy a Városligeti Műjégpályán egy generál rekonstrukció zajlott le, és itt a múlt idő, vagy a befejezett múlt nem teljesen indokolt, de mindenesetre bizonyos helyiségek haszonbérletbe vagy bérletbe adás tekintetében volt egy pályázat, hát, ami zárult a Gazdasági Bizottság fogadta el a pályázat kiírását és az eredményét. És hasonlóan a Margit-szigeti Iharos Atlétikai Központ vagy nem tudom pontosan mi a neve – tekintetében, szintén volt egy pályázat, amit a pályázatot a Gazdasági Bizottság hagyott jóvá korábban, és annak az eredménye szintén megszületett a közelmúltban. Hát ez a korábbi gyakorlattól eltérő helyzet már most. 

Andó Sándor: Jó. Amennyiben nincs több jelentkező hozzászólás, módosító javaslat a Pénzügyi Ellenőrző Bizottság a Kulturális, Turisztikai és Sport Főosztály felügyelete alá tartozó intézményeknek, szervezeteknek nyújtott támogatások, valamint a pályázaton elnyert támogatások pénzügyi-szabályszerűségi ellenőrzéséről szóló jelentést tudomásul veszi. Szavazzunk most.

	A Pénzügyi Ellenőrző Bizottság       160/2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Kulturális, Turisztikai és Sport Főosztály felügyelete alá tartozó intézményeknek, szervezeteknek nyújtott támogatások, valamint a pályázaton elnyert támogatások pénzügyi-szabályszerűségi ellenőrzéséről szóló jelentést tudomásul veszi.

Szavazás:    4      igen,    0      nem,        0   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


11. napirendi pont
Tájékoztató a Pénzügyi Ellenőrző Bizottság 58/2012. (06.13.) számú határozatában foglaltak végrehajtásáról 
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor:  Következik tájékoztató a Pénzügyi Ellenőrző Bizottság 58/2012. (06.13.) számú határozatában foglaltak végrehajtásáról. Janza úr ez mi volt ez a?

Janza Péter dr.:  (nagyon halkan beszél, alig érthető, amit mond). …… …… pontosan ….. kiírt pályázat … beruházással. Itt igazából az volt a kérdés, hogy a Főváros hogyan járt a perben illetőleg a vitával kapcsolatos kérdésekben el, és hogy hogyan zárult ez a Fővárosra nézve. Nagyon röviden összefoglalva a Fővárossal szemben benyújtottak 186 számú, millió, szóval … 
(mikrofon nélküli közbeszólások) Ez a Strabag igen. A Strabag, ő mi pedig egy ellen keresetet nyújtottunk be, és végül is 2 millió forint lett az egésznek a költsége. Tehát ha úgy számoljuk, akkor egy igen jelentős több százmillió forintos kártérítést sikerült kivédenie a Fővárosnak az ellenkérelemmel. 

Andó Sándor:  De a Strabag is elmondhatja, hogy ő is kb. ennyit kivédett. Jó, jó.

Janza Péter dr.:  Hát ezt neki ki kellett fizetni. Mert ő ezt a beruházásába beletette. Hát ez a Főváros számára pozitív, igen jelentősen pozitív. 

Andó Sándor: Igen, igen. Nagyon jó anyag, és tényleg köszönöm az összeállítást. Csak így erről a számról most nem ugrott be, de..  Ezekhez az anyagokhoz vagyunk szokva. De elkényeztetnek, és akkor a Főkerttel kapcsolatban kénytelen vagyok ilyen megjegyzést tenni. Én lennék a belső ellenőrzés, akkor …..

(Mikrofon nélküli hozzászólások több részről.)

Andó Sándor:  Fekete László képviselő úr.

Fekete László: Köszönöm szépen. Én is rendkívül alapos és átgondolt anyagnak látom. Nagy élvezettel olvastam, mert szakmámba vág, mindamellett ezt az egy  mondatot, amit szóbeli kiegészítésként elmondott, ezt hiányoltam az anyag elejéről, hogy végül is mi a következtetés, mert egy nagyon részletes elemzést kaptunk, de a következetést én nem találtam meg az írásban. Így a szóbeli kiegészítéssel együtt köszönjük szépen.

Andó Sándor:  Akkor úgy látom, hogy nincs más. A Pénzügyi Ellenőrző Bizottság az 58/2012. (06.13). sz. határozatban foglaltak végrehajtásáról szóló tájékoztatást tudomásul veszi, elfogadja. Szavazzunk most.


	A Pénzügyi Ellenőrző Bizottság      161/2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Pénzügyi Ellenőrző Bizottság 58/2012. (06.13.) számú határozatában foglaltak végrehajtásáról szóló tájékoztatást tudomásul veszi, elfogadja.

Szavazás:     4     igen,     0     nem,      0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


12. napirendi pont
Ellenőrzési jelentés a Főpolgármesteri Hivatal érintett osztályai beruházások, felújítások ellenőrzéséről 
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor: Kérdezem, hogy van-e szóbeli kiegészítés? 

Janza Péter dr.: Itt többlet információval annyit tudnék szolgálni, hogy egy nagyon nehéz helyzetben voltunk mi is meg a vizsgáltak is, hiszen pont abban az időszakban szervezték át a főváros beruházási feladatait és a Beruházási Főosztály megkapta a városüzemeltetéstől a Projekt Menedzsment Főosztálytól ezeket a feladatokat teljes körűen, sőt még más ilyen kisebb beruházások is hozzá kerültek. Úgyhogy még egy nem teljesen kialakult szervezettel álltunk szemben, akiknek persze menet közben dolgozni kellett, meg még bennünket is kiszolgálni, úgyhogy nehéz volt mind a számukra, mind nekünk a vizsgálat lefolytatása. 

Andó Sándor:  Jó. Van-e kérdés, megjegyzés, módosító javaslat? Ha nincs, akkor a Pénzügyi Ellenőrző Bizottság belső ellenőrzések Főpolgármesteri Hivatal érintett osztályok beruházások, felújítások ellenőrzéséről szóló jelentését tudomásul veszi, azt elfogadja. Szavazzunk most. 

	A Pénzügyi Ellenőrző Bizottság       162/2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Főpolgármesteri Hivatal érintett osztályai beruházások, felújítások ellenőrzéséről szóló jelentést tudomásul veszi, azt elfogadja.

Szavazás:       4   igen,     0     nem,      0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


13. napirendi pont
Tájékoztató a Gimnáziumok Gazdasági Szervezeténél végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolóról 
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor:  A 12-es számú anyagot már tárgyaltuk. 13-as. Tájékoztató a Gimnáziumok Gazdasági Szervezeténél végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolóról. Megadom a szót Janza úrnak.

Janza Péter dr.:  Csak tájékoztatásként mondanám, hogy a mai nappal megkezdtük a következő rendes ellenőrzésünket ennél a szervezetnél. Ez egy elég kockázatos szervezet mert átszervezésben volt, változtak a belső viszonyai, a ellátandó területe, tehát ezért magas kockázatú, ezért kezdjük szinte azonnal újra az ellenőrzését.

Andó Sándor: Jó. Más megjegyzés nincs? Jó. Pénzügyi Ellenőrző Bizottság a Gimnáziumok Gazdasági Szervezeténél végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolót a szóbeli kiegészítéssel együtt tudomásul veszi, azt elfogadja. Szavazzunk most. 

	A Pénzügyi Ellenőrző Bizottság       163/2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Gimnáziumok Gazdasági Szervezeténél végzett ellenőrzésről készült jelentésben foglalt megállapításokra kidolgozott intézkedési terv végrehajtásáról szóló beszámolóról szóló beszámolót a szóbeli kiegészítéssel együtt tudomásul veszi, azt elfogadja.

Szavazás:      4    igen,       0   nem,     0      tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


14. napirendi pont
Ellenőrzési jelentés a Fővárosi Önkormányzat Idősek Otthonánál (1102 Budapest, Halom u. 31.) lefolytatott vizsgálatról
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor: 14-es számmal jelzett előterjesztés. Ellenőrzési jelentés a Fővárosi Önkormányzat Idősek Otthonánál (1102 Budapest, Halom u. 31.) lefolytatott vizsgálatról. Ehhez a szóbeli kiegészítést dr. Janza úr már megtette. Van-e kérdés? Megjegyzés nincs. Akkor a bizottság Pénzügyi Ellenőrző Bizottság tudomásul veszi a Fővárosi Önkormányzat Idősek Otthonánál lefolytatott vizsgálatról szóló jelentést, azt elfogadja. Szavazzunk most.

	A Pénzügyi Ellenőrző Bizottság       164/2013. (09.02.) PEB sz.
HATÁROZATA


A Pénzügyi Ellenőrző Bizottság tudomásul veszi a Fővárosi Önkormányzat Idősek Otthonánál (1102 Budapest, Halom u. 31.) lefolytatott vizsgálatról szóló jelentést, azt elfogadja. 

Szavazás:     4     igen,    0      nem,      0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


15. napirendi pont
Ellenőrzési jelentés a Humán Erőforrás Menedzsment Főosztály utóellenőrzéséről
Előterjesztő: Sárádi Kálmánné dr. 
Előkészítő: Belső Ellenőrzési Osztály

Andó Sándor:  Következik a 15-ös számmal jelzett előterjesztés. Ellenőrzési jelentés a Humán Erőforrás Menedzsment Főosztály utóellenőrzéséről. Kérdezem, hogy van-e szóbeli kiegészítés. Nincs. Nincs. Akkor a Pénzügyi Ellenőrző Bizottság a Humán Erőforrás Menedzsment Főosztály utóellenőrzésről szóló jelentést tudomásul veszi, azt elfogadja. Szavazzunk most. 



	A Pénzügyi Ellenőrző Bizottság       165/2013. (09.02.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Humán Erőforrás Menedzsment Főosztály utóellenőrzéséről szóló jelentést tudomásul veszi, azt elfogadja.

Szavazás:     4     igen,    0      nem,      0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség



16. napirendi pont
Egyebek:

Andó Sándor:  Itt a meghívóban szerepel a Tájékoztatás a PEB 54-55/2013.  (04.12.) számú határozataival kapcsolatban, helyszíni felvétel. Ez felkerült?

Hutiray Gyula: igen. 

Andó Sándor:  Ez végül is egy olyan tájékoztatás, ami mindazokat az anyagokat tartalmazza, amit a Pénz….  (Mikrofon nélkül többen jelzik, hogy nem került felvételre napirendi pontként ez az előterjesztés.)

Hutiray Gyula:  Ja, bocsánat. Nem volt meg a minősített többség. Bocsánat, elnézést.

Andó Sándor:  Nem volt meg a minősített többség. Jó. Akkor ez nincs napirenden. Rátérünk a 17-es egyebekre, amely egyebek napirendben elmondom, hogy ez a 16-os számmal jelzett anyag egy olyan tájékoztatás, amely minden olyan anyagot tartalmaz, amit a PEB határozatával megfogalmazott és kért. Lehet tanulmányozni, ezek tények. S evvel kapcsolatban azoknak a képviselőknek, akik ezt kezdeményezték, hogy ezt az anyagot a Pénzügyi Bizottság kapja meg, van további vizsgálatra irányuló elképzelése, az tegye meg egy rövid előterjesztésben, és akkor célszerűen napirendre fogjuk venni. 

Hutiray Gyula: Ha ilyen nincs, akkor majd lesz.

Andó Sándor:  Akkor is hasznos anyag, nagyon hasznos anyag, és köszönjük szépen. De nem kell okvetlen napirendre venni, mert én azt gondolom, hogy hasznos anyag, célszerűen lehet használni, rengeteg információt tartalmaz, de dönteni nem tudunk semmiben. Esetleg legfeljebb azt, hogy egy vizsgálatot valamivel kapcsolatban kezdeményezünk. Ha van rá indíttatás, megismétlem, akkor egy előterjesztésben keressenek meg és fel fogom venni napirendre. Kérdezem, hogy az egyebekben bármilyen más megjegyzés, kérés, Janza úrnak bejelentés? Igen. 

Janza Péter dr.: Itt felmerült még több alkalommal, hogy a főváros érdeke mi? Ha esetleg megfogalmazódik a továbbiakban vizsgálati érdek vagy igény velünk szemben, akkor az se lenne rossz, ha megmondaná  a vizsgálatot kérő, hogy ő mit tart a főváros érdekének. Most konkrétan a jelen pillanatban az volt-e az ingatlan értékesítésnél a főváros érdeke, hogy egy folyamatosan fenntartott ingatlant, aminek őrzés-védelmét, költségeit a cég viseli és ezzel a nyereségét rontja, eladjon, ezzel természetesen ingatlanvesztés helyzetébe kerül, vagy az ingatlan vagyontól óvja meg, kerül, amibe kerül alapon. Tehát mi a főváros érdeke. Mert ha csak simán közgazdasági oldalról nézzük, akkor értelemszerűen a ráfordítások egy idő múlva nulla haszonnal járnak, mert ezek lényegében olyan üdülőterület volt, ami árteres, és nem költöttek rá, mert van azért a Fővárosi Csatornázási Műveknek egy-két jobb üdülője a Balaton parton például, vitorlás hajóval, ezzel-azzal, tehát azért inkább oda mennek a kollégák mint ide, a pár méterre a saját büdös hogyhívjákuk mellé üdülni, szennyvíztisztító telepük mellé. Mert azért annak az értékét az viszi lefele, hogy ott a Szúnyog-sziget ágát ugye átalakították szennyvíztisztító teleppé, az az Észak-pesti. Igaz, zárt technológiával és nem nagyon jön ki a büdös, csak úgy hellyel-közzel. Tehát hogy itt mi a fővárosi érdek, ha ezt megtudjuk, és nem nekünk kell meghatározni, akkor az nagyban előre vinné a dolgot. Mert én mind a kettőt fontos érdeknek tudom, de hát közgazdaságilag csak az első az érdek, amit tudok kezelni. 

Andó Sándor:  Jó. Nem nyitunk erről vitát, de köszönjük szépen. (Mikrofon nélküli közbeszólások.) Jó, jó, van egy, Kerékgyártó Krisztina alelnök asszony és oké, jó.

Kerékgyártó Krisztina: Köszönöm szépen. Szóval én, az én kérdésem arra irányult, hogy mit szeretett volna az önkormányzat elérni ezekben az ügyekben. Tehát hogy a képviselők mit képviseltek. Tehát hogy ők szerették volna eladni, milyen értéken szerették volna, vagy sem? Nem az önkormányzat érdeke, mert az valóban szubjektív meg változó lehet. Tehát én csak arra voltam kíváncsi, hogy az önkormányzat tudta-e az érdekét képviselni vagy sem? Utána meg lett válaszolva.

Janza Péter dr.:  ( szöveg közben válaszol, a szöveg elejét nem mikrofonba mondja, nem érthető.) ….mi járt a fejükben, nem tudjuk, de azt, hogyha megszavazták a közgyűlésen, akkor valószínűleg azt az érdeket képviselték, hogy el kell adni. Az volt a főváros….

Kerékgyártó Krisztina:  Megválaszolta a kolléganő a kérdésemet, tehát én nem mara…

Hutiray Gyula: (mikrofon nélkül) közgyűlésen nem volt. 

(Mikrofon nélküli gyors beszólások következnek dr. Janza Péter, Hutiray Gyula részéről.)

Andó Sándor:  Jó. Tehát itt egyrészt a Pénzügyi Ellenőrző Bizottság már meghozott, közgyűlés által meghozott határozatokat nem vitat. Tehát az nem merül újból fel vitaként, hogy az a határozat célszerű volt-e vagy nem volt célszerű, másrészt meg a önálló jogi személyiséggel rendelkező szerveztek, akiknek meg van a saját szabályozó rendszerük, azok valamilyen szállal kötődnek az önkormányzathoz, ugye ezeket a számokat jellemzően szabályszerűen lehet csak kezelni, én azt gondolom az önkormányzatnak elsősorban az az érdeke, hogy szabályszerűen működjön, és az, hogy a szabályszerűségen belül célszerűen vagy hogyan működik, jellemzően a képviselőkre tartozik, akik aztán a közgyűlésen ezt el fogják dönteni. És attól kezdve az az érdek, aminek érvényesülnie kell. Amit persze politikailag vitatni lehet, de egy. Én azt gondolom, hogy nem érdemes erről vitát nyitni. Különösen akkor nem amikor, tényleg én azt mondom, hogy a szabályozásnak az alap dolgaival mi nem foglalkozunk. Itt sem jogi szakértővel itt ebben a pillanatban nem rendelkezünk, én inkább azt mondanám, hogy mint a Pénzügyi Ellenőrző Bizottság tagjai azt vegyük tudomásul, hogy a múltbeli dolgokkal foglalkozunk mégpedig úgy, hogy anyagokon keresztül, és ezt az anyagok szállításában jellemzően a belső ellenőrzés, de az egész hivatal a rendelkezésünkre áll, ha határozatokat hozunk. Pénzügyi Ellenőrző Bizottság tagjai pedig egyenként is el tudnak járni a képviselői mandátumoknak megfelelően. Az aki meg külső bizottsági tag, a bizottság hatáskörön belül ugyanolyan jogosultságokkal rendelkezik, mint a választott képviselők, tehát el tud járni. A kapcsolatot a bizottság és a hivatal között a főjegyző asszony, és természetesen a gyakorlatban ez azért nem ennyire merev, de aki ezt a hivatalosságot kéri számon, az a főjegyző asszonnyal kell felvennie a kapcsolatot. Tehát én azt gondolom, hogy ezt most az egyebekben nehezen fogjuk megvitatni, de megadom a szót Fekete László képviselő úrnak.

Fekete László:  Köszönöm szépen. Én nehezteltem, amiért a Fővárosi Önkormányzat érdekei nem jelentek meg az anyagban. Továbbra is fenntartom. Én nem azt kérem számon, hogy most a mi konkrétan a Fővárosi Önkormányzat érdeke? Hát nyilván az az adott esettől függ, de hogy egy jelentésben egyáltalán szó nem esik arról, hogy a Fővárosi Önkormányzattal a Csatornázási Művek egyáltalán konzultált-e az ügyben, hogy megjelent-e valamilyen módon a kommunikáció a két szervezet között, miközben ugye az eredeti cél az volt, hogy a, hogy a Fővárosi Önkormányzat érdekeinek megfelelően járt-e el a Csatornázási Művek az ingatlan értékesítésekor, akkor nem tudok mást tenni, mint hogy hiányolom ezt a momentumot. Akár pozitív, akár negatív értelemben, de hogy legyen leírva, hogy igen történt ez ügyben valamiféle kommunikáció, vagy nem, teljesen saját szakállára döntött a Csatornázási Művek igazgatósága. Ez sem szerepelt az anyagban. Tehát ez volt az én fő problémám. Én innen nem tudom megítélni, hogy helyesen vagy helytelenül döntött-e, illetve hogy az adott esetben konkrétan most mi volt a Fővárosi Önkormányzat érdeke, mert ahhoz további információkra lenne szükség. Hát nyilván egész más a helyzet, hogyha egy ártéri erdődarabkáról van szó kint a prérin, akkor lehet, hogy baromi jól jártunk evvel a 83 millió forinttal, hogyha viszont egy nagyobb fejlesztési területnek a kezdő pontja ez, mondjuk, a kikötője lehetne, akkor viszont baromi olcsón adtuk el. Nem tudom innen megítélni, mert erre se az anyag, se a háttér anyagok nem tértek ki. Ez volt a gondom. Köszönöm szépen.

Andó Sándor: ahogy Fekete úr mondta és ilyen véleményeket tenne bele a belső ellenőrzés, az nagyon rossz lenne. Tehát én ez meg szintén az én véleményem, ami magánvélemény, tehát a hivatal belső ellenőrzés szabályszerűen tud eljárni. Ebben az anyagban szabályszerűen járt el, azok az igények, amit Fekete úr megfogalmaz, azok már olyan igények, amit persze a bizottság mondhatja, hogy felkér szakértőt és még azt mondja, hogy a célszerűségi vizsgálatot stb. megcsináljuk, sok mindent lehet kérni. De a belső ellenőrzéstől és a hivataltól csak a szabályszerű működést lehet számon kérni. Semmi mást. Az összes többi a képviselőknek a hatáskörébe esik. Hogy azt mondja, hogy a benyújtott anyagok alapján, azt mondja, hogy ez nem volt az önkormányzat érdeke. S ő meghozza az értékítéletét. Ha ezt megtenné a hivatal, az nagyon nagy hiba lenne. Na, most én azt gondolom, egyebekben vagyunk, és nem is fogunk határozatot hozni ezzel kapcsolatban, mindenki mondja a véleményét, és nem biztos, hogy az a vélemény jó is. Nem is biztos, hogy érvényre jut, én szerintem Hutiray úrnak megadom a szót, és utána bezárom a vitát.

Hutiray Gyula:  Köszönöm szépen. Az én emlékeim szerint ez az ügy a Fővárosi Önkormányzatnál nem járt. Most ha ez a tény belekerült volna pro vagy kontra az ellenőri jelentésbe, akkor szerintem a Fekete úr már biztos máshogyan fogalmazott volna. Az én emlékeim azért talán relevánsak, mert a Gazdasági Bizottságnak ebben a 2006 és 2010 között tagja voltam, és a közgyűlés munkáját is figyeltem. Szerintem ez nem járt a közgyűlés előtt, nem járt a Gazdasági Bizottság előtt, az más kérdés, hogy nem is kellett. Ami felmerülhet, hogy az üzleti tervében kellett-e valami ilyesminek szerepelni, de azt feltárja ez az ellenőri jelentés, hogy az szabályszerű volt az igazgatóság döntése. Hát ilyen szempontból, utólag ha így van, ahogy én emlékszem azt lehet esetleg megkérdőjelezni esetleg, hogy helyes-e hogy ilyen típusú ügyekben maga a Főváros nem tud erről semmit csak az igazgatóságba delegált képviselők tudnak, amit tudnak. De azt gondolom, hogy ez a helyzet viszont megváltozott. Mert most a Fővárosi Csatornázási Művek alapszabályára pontosan nem emlékszem, de az összes többi cégnél már úgy értve, hogy nem a Gázművek, Vízművek, FCSM, hanem az összes többi cégnél Gázműveket is ideértve, az alapszabályokba belekerült 2010-ben az a passzus, hogy ingatlan értékesítés csak közvetlen jóváhagyással lehet, ha nincsen tételesen benne az üzleti tervben. Nem ez volt az az ügy, ami miatt ez belekerült az új alapszabályokba, hanem a Hercegprímás utcában történt egy ingatlan értékesítés, ami annak idején nagy vihart kavart, amiatt bekerült  most az alapszabályokba, az alapító okiratokba. Pont. Ezt csak, hogy mondjam,  sztorizás szintjén elmondtam. Nem befolyásolja a jelentést, illetve azt megerősíti, ha jól értem a Janza úr, hogy nem volt az ő tudomásuk szerint sem semmilyen önkormányzati fórum előtt. 

Janza Péter dr: Nem. Mert már sztorizás szintjén 75%-os tulajdonrésze van a Fővárosnak a Csatornázási Művekben, nem egészen 75%-os a mai napig, és a nagyobbik, a 23 egész valahány tized százalékkal rendelkező francia tulajdonosé a menedzsment. Tehát a menedzsment jog alapján ő azt csinál amit akar, nekünk legfeljebb annyi lehetőségünk volt akkor is meg ma is, hogy az igazgatóságba kisebbségbe lévő és a közgyűlésben  kisebbségben lévő, ebben a közgyűlésben nincs kisebbségünk, ott nagyobb a döntési … mint az igazgatóságban ahol kisebbségben, a közgyűlésben többségben, ott megpróbáljuk érvényesíteni a, a. De ha leszavaz a francia, akkor leszavazott.

(Mikrofon nélkül Fekete László: jó, csak ezekről a körülményekről nem volt szó az anyagban.)

Hutiray Gyula: szerintem soha nem járt az önkormányzatnál ez a kérdés konkrétan. 

Janza Péter dr.: Most annyival van nehezebb helyzetünk, hogy az Államháztartási törvény előírja a számunkra a belső ellenőrzési kötelezettséget, de nagyon nehezen veszik tudomásul. Egy évig tartott mire ezt az ellenőrzést le tudtuk folytatni náluk. Addig ment a levelezés oda-vissza a Csatornázási Művek és a Főváros között. Mert még mindig a menedzsment. A törvényt alig bírjuk beverni a fejükbe, hogy az pedig érvényes rájuk is Magyarországon.

Andó Sándor:  Én azt gondolom, hogy vannak a saját területünkön számos más kérdés, amelyik fontosabb lehet. Úgyhogy szerintem ez látható, hogy túl vagyunk rajta. Úgyhogy. Bezárhatom? Bezárom. Köszönöm szépen a megjelenést. 

Az ülésnek 11 óra 27 perckor vége.


Budapest, 2013. szeptember 02.

